
SVAKODNEVNICA DUBROVAČKIH POGRANIČNIH SELA 
U DOBA HAJDUCIJE (MOREJSKI RAT 1684.-1699.) 


Dugotrajni protuosmanski ratovi koji su se vodili u neposrednoj blizini Dubrovačke 
Republike bili su značajno obilježeni hajdučkom anarhijom. U tim bi vremenima 
pograničnim područjem Dubrovačke Republike zavladali zakoni potpuno jednaki 
onima u Hercegovini, šireći se poput zaraze. I dubrovačko stanovništvo na granici 
tada se raslojavalo na dva krvna neprijatelja, hajduke i nehajduke. Gotovo svako- 
dnevni pljačkaški upadi, glad i kuga, nemogućnost korištenja hercegovačkog plodnog 
tla i pašnjaka, nemogućnost uobičajene pogranične sitne trgovine činili su i inače 
sumornu svakodnevicu neizdržljivom. 


U blizini granica Dubrovačke Republike vodilo se više protuosmanskih ratova izrazito 
obilježenih hajdučkim načinom ratovanja, kada su i dubrovački podanici, naročito oni s granice, 
postajali sastavnim dijelom ratnog krvavog klupka. Ta je pojava bila osobito izražena tijekom 
druge polovine XVII. stoljeća zbog dva dugotrajna rata (Kandijski 1745.-1669. i Morejski 1684.- 
1699.). Ratni sukobi u blizini Republike odvijali su se i u XVIII. stoljeću, no oni su trajali znatno 
kraće pa bujanje hajdučije i anarhije nije moglo poprimiti razmjere kakve je imalo u Kandijskomu 
i Morejskom ratu. Veći su se nemiri odrazili na dubrovačkom području u vrijeme protuosmanske 
bune pod vodstvom ruskog emisara Mihajla Miloradovića 1711/12., te za osmansko-mletačkog 
rata 1714/18. godine. 


Po prirodi stvari, Mlečani su u takvim vremenima na razne načine pokušavali, pa i uspijevali 
zagušiti gospodarski život Republike, naročito u trenucima kad se hercegovačko zaleđe nalazilo u 
njihovim rukama (tijekom Morejskog 1684.-1699.! i osmansko-mletačkog rata 1714.-1718.2). 
Ugrožavanjem sigurnosti na trgovačkim putevima, razbijanjem karavana, pljačkanjem trgovaca 
koji su odlazili ili dolazili u Dubrovnik, namjeravali su zatrti svaku pomisao na poslovanje s 
Republikom i baciti je na koljena. Dakako, takav način ratovanja bio je prepušten mletačkim 
hajducima koji su uistinu poduzetno paralizirali trgovački život Dubrovčana nanoseći tako najviše 
štete vladajućem staležu Republike što je i bio glavni cilj mletačkih vlasti. Ine samo to, mletačka 


! Mlečani su 22, studenog 1687. osvojili Carinu. Godine 1694. osvojili su Čitluk, Gabelu, Zažablje, Trebinje, 
Popovo, Klobuk i tako potpuno zaokružili područje Dubrovačke Republike. Nakon završetka rata morali su se povući 
iz neposrednog dubrovačkog susjedstva. Zbog razmirica oko razgraničenja to su područje napustili 1700. godine. 
Razgraničenje je potpuno okončano 21. siječnja 1701, a o njemu se raspravljalo još i u ožujku (Vinko Foretić, Povijest 
Dubrovnika do 1808, II. Zagreb: Nakladni zavod MH, 1980: 183, 191, 197). 

2. Mlečani su u studenome 1716. zauzeli Carinu, a tijekom 1717. godine i Hutovo, Popovo, Trebinje i Zupce. Na 
mirovnom zasjedanju u Požarevcu 1718. godine Dubrovčani su opet uspjeli otkloniti opasnost neposrednog graničenja 
s Mlečanima (V. Foretić, Povijest Dubrovnika do 1808, II.: 206, 209). 

je politika bila uperena i na pridobivanje dubrovačkih podanika, odnosno na produbljavanje jaza 
između njih i dubrovačke vlastele. Mletački su povjerenici rovarili unutar same Republike novačeći 
dubrovačke podanike za mletačku vojsku,3 služeći se katkad i nasilnim metodama.“ Nadalje, 
dubrovačke seljake s granice, koji su svoja stada redovito napasali na hercegovačkim pašnjacima 
u dogovoru s osmanskim zemljoposjednicima, Mlečani su vrlo uporno nagovarali da i sada, kada 
je mletačka vlast u zaleđu, nastave s takvom praksom. Seljaci su reagirali prilično podozrivo jer 
su se našli između čekića i nakovnja. Opasnost od hajdučkih četa bila je velika već ina domaćem 
području, a kamoli u Hercegovini. Štoviše, Mlečani su terene na novoosvojenom području 
dodjeljivali najzaslužnijim hajdučkim harambašama, što je značilo da bi dubrovački podanici 
trebali surađivati s ljudima koji ih pljačkaju i ubijaju. No, argumenti Mlečana, kojima je bilo vrlo 
stalo da uspostave odnos s dubrovačkim podanicima, bili su istiniti, iako cinični. Kad su Konavljani 
mletačkom guvernaduru Buroviću obrazložili kako se boje da će im Vlasi pokrasti stada na 
hercegovačkim pašnjacima, on im je odvratio: »No importa, ali će vam gdje zajmiti na vašoj travi 
i odagnati, i dokle vi ukažete da je na vašoj travi utoliko će izjestit što uhite... Ljudi, vi ne možete 
tako živjeti ne prolazeći naše granice za pašu od animala.« Mlečani su stanovnike Kune natjerali 
da im, pored travarine, plaćaju i 2 dukata godišnje za obranu od crnogorskih pljačkaških četa, a 
tada im je jednako trebala zaštita od hercegovačkih hajduka." Dubrovačke vlasti, pak, nisu 
blagonaklono gledale na bilo kakav oblik suradnje s Mlečanima, koji su istodobno potpuno blokirali 
Republiku s kopna i mora. Bojeći se osude i kazne, neki su njihovi podanici čak pokušavali 
prikriti činjenicu da su se vezali ugovorom o najmu hercegovačkih pašnjaka i njiva za mletačke 
vlasti u Novom i za njihove hajduke. Međutim, otpori ipak nisu trajali dugo. Životne su potrebe i 
u Morejskom i u mletačko-osmanskom ratu 1714-1718. natjerale dubrovačke vlasti na popuštanje, 
anjihove podanike na suradnju s Mlečanima i hajdučkim harambašama bez obzira na rizik kojemu 
su se pritom izlagali. Dubrovački seljaci sklapali su ugovore o korištenju hercegovačkih njiva i 
pašnjaka u Fiskalnoj komori u Novom.$ Nadalje, kako su Mlečani postupno dodjeljivali zemlju s 


3 Nasamom početku Morejskog rata Mlečani su navodno uspjeli unovačiti čak osam stotina dubrovačkih podanika 
(Gligor Stanojević, Jugoslovenske zemlje u mletačko-turskim ratovima XVI-XVIII vijeka. Beograd: Istorijski institut, 
1970: 354). 

4 Miloš Damjanović Palikućić, jedan od mletačkih povjerenika, oteo je devedesetih godina XVII, stoljeća više 
dubrovačkih podanika, između ostalog i za potrebe na mletačkim galijama. Dubrovčani su ga se dočepali godine 1701. 
i tajno ga pogubili u dubrovačkom zatvoru. Tijekom istrage uspjeli su utvrditi da je za vrijeme Morejskog rata oteo 
Osočane Pava Petrovog, Đivana Petrovog, Radovana Petrovog, Vitka Ivanovog Tomaševog, te Konavljane Đura Paskovog 
Krilanovića, Vlaha Novakovića i nećaka Pava Kličana. Palikućić je Krilanovića i Novakovića prodao Deli Jovanu u 
Novom za 10 dukata. Potom je Novakovića otkupio njegov gospodar za 15 dukata, za njim je otkupljen i Krilanović, pa 
Kličanov nećak za 8 dukata. Pavo Petrov uspio je pobjeći, njegovu braću Đivana i Radovana Palikućić je prodao na 
mletačke galije. Godine 1700. Radovan se Pavu javio pismom s jedne mletačke galije u kojemu piše kako se Đivanu 
izgubio svaki trag (DA 18, 3400, 16 (Diplomata et Acta, serija 76, PAD). 

5 DA18,3185, 1 (iskaz Petra Braila iz Dube o Burovićevoj izjavi, iskaz Matka Obrada iz Kune o plaćanju zaštite 
od Crnogoraca tijekom Morejskog rata, 1.8.1709.) 

5 Prema izvacima iz knjiga koje je vodio spomenuti Ured, od 2.10.1692. do 11.8.1694. predstavnici gotovo svih 
pograničnih dubrovačkih sela sklopili su s Fiskalnom komorom ugovor o pravu korištenja pašnjaka s mletačkog Novog 
posjeda. Ugovor je dubrovačkim podanicima jamčio neometano korištenje tih pašnjaka, isključivao je pravo branja 
drva za ogrjev, osim mjestimično šiblja i grančica za potpalu. Kazna za nepridržavanje ugovora (branje drva, napasanje 
na pašnjacima koji nisu obuhvaćeni ugovorom i kašnjenje u plaćanju) bila je trenutačno oduzimanje stada. Komora je 
ubirala ugovorene sume računajući od dana sklapanja ugovora. Ipak, pojedina sela morala su platiti i za određeni broj 
mjeseci unatrag, pri čemu su Mlečani uzeli u obzir štete koje su tim selima nanijeli njihovi hajduci. Bani, Mrcine i 
Vodovađa obvezali su se da će od 2. listopada 1692. plaćati 100 lira godišnje za pašnjake na Bjelotini, naplaćeno im je 
i za 9 mjeseci unatrag. Prema ugovoru koji su 23.11.1692. sklopili njihovi predstavnici Pero Brailo i Nikola Orepić, 
sela Duba, Stravča, Jasenica i Brotnice plaćala su 144 lire godišnje za pašnjake u Uvjeći i Poljicama, naplaćeno i za 9 
mjeseci unatrag. Postranje i Petrača plaćali su za napasanje na brdu Greben 130 lira godišnje, naplaćeno i za 4 mjeseca 
unatrag. Prema ugovoru sklopljenom 25.5.1693., Kraničin mir (Brgat) i Knežica plaćali su 18,40 lira za pašnjake u 
distriktu Carina i u Obrću, naplaćeno i za 4 mjeseca unatrag. Istoga dana ugovor je sklopljen i s Osojnikom za pašnjake 
u Starom Slanom, Gajevima, »Navaci«, Crnovac, na iznos od 45,10 lira, naplaćeno i za 9 mjeseci unatrag. Plat, Soline 

novoosvojenog područja harambašama tako su oni preuzimali naplatu travarine.? 


Što se pak tiče politike Dubrovačke Republike, njene vlasti obično su se očitovale kao neutralna 
strana u raznoraznim ratovima, što je zapravo bio teško održiv stav. U grčevitoj borbi za opstanak 
koja je silom prilika neprekidno mijenjala smjer i intenzitet, čvrsto stajalište Dubrovčana bilo je 
jedino ono obrambeno-neprijateljsko u odnosu na Mlečane od kojega nipošto nisu odstupali. 
Stotinama godina Dubrovčani su posebnu pažnju poklanjali osmanskim vlastodršcima u 
Hercegovini, jer je zaleđe namirivalo njihove vitalne potrebe. Tuda je prema dubrovačkoj luci 
tekla trgovačka žila kucavica, a ne treba trošiti riječi o strateškoj važnosti tog hercegovačkog 
pojasa koji je oblagao mjestimično nevjerojatno uska područja Republike. Želja Dubrovčana da 
hercegovačko zaleđe bude u posjedu prijateljske države bila je i jamstvo opstanka njihove države. 
Venecija je oduvijek bila dubrovački neprijatelj. Stoga, kad god bi zaprijetila opasnost da 
hercegovačko zaleđe padne u njihove ruke, Dubrovčani su bili prisiljeni razvijati upravo 
nevjerojatne diplomatske aktivnosti. Takvim aktivnostima pribjegli su i za vrijeme Morejskog 
rata, boreći se za opstanak u trokutu Mlečani-Osmanlije-Austrijanci.Š T konkretni potezi Dubrovčana 
na »terenu« odgovarali su trenutku što je izazivalo prijetnje i negodovanja i jedne i druge zaraćene 
strane. Malo su pomagali Osmanlije hranom, streljivom i obavijestima, malo propuštali hajdučke 
čete da prijelazom preko njihove države dođu do plijena u osmanskoj Hercegovini. Izričito su 
isticali da čete smiju proći, a nikako se ne smiju zadržavati na njihovom području. Čete su se 


i Zavrelje plaćaju od 5.5.1694. 127,8 lira za pašnjake u distriktu Carina, »Glausic«, »Pleten«. Gromača, Kliševo i druga 
sela (vjerojatno Mrčevo i Mravinjac) plaćaju 182 lire od 11.8.1694. za pašnjake u distriktu Carina i Topčići (DA 18, 
186/3 b, 14). Iznos travarine bio je približno jednak iznosu koji su dubrovački podanici prije plaćali osmanskim 
zemljoposjednicima. 

7 DA 17, 2125, 48 (potvrda Vule Novkovića da su mu Čepikućani platili 20 cekina za slobodno napasanje i 
oranje od Zatmorja do Dužica, 15.4.1793.), 51 (mletačke vlasti obavještavaju Dubrovčane da su Prodan Magazinović, 
Petar Đurasović, Matijaš Rojović i Jovan Kovač dobili zemlje u Bobovištu, Lijekovi, Slivnici, Glavskoj, Poljicama, 
Grebenu, pa će nadalje oni ubirati namete na njive i pašnjake, 15.9.1693.). 


8 Čim su se Mlečani godine 1684. uključili u Morejski rat, Dubrovčani su se odlučili staviti pod zaštitu Leopolda 
I. Habsburškog, a na temelju njihove davne podložnosti ugarsko-hrvatskim kraljevima 1358.-1526. Voljni su nastaviti 
plaćati mu danak od 500 zlatnih dukata čim se iz njihovog neposrednog susjedstva uklone Osmanlije. Car im velikodušno 
oprašta zaostali danak. Ugovor se, naime, temelji na stajalištu o kontinuitetu pripadnosti Dubrovnika ugarskom kralju. 
Iako su Austrijanci namjeravali o tome odmah izvijestiti Mlečane, ugovor će za njih ostati tajnom (do 1687. godine) jer 
bi u suprotnom za njega odmah doznali i Osmanlije, što bi bilo vrlo opasno s obzirom na činjenicu da su još uvijek u 
neposrednom dubrovačkom susjedstvu. Upravo iz tog razloga Dubrovčani ih i dalje drže u uvjerenju da su im lojalni, 
i dalje im plaćaju harač iako sa zakašnjenjem (do 1688. godine). Ako sultan postavi pitanje o kontaktu Dubrovčana s 
Austrijancima, dubrovački poklisari će ga uvjeriti da je uperen isključivo protiv Mlečana. A ako car Leopold postavi 
pitanje o plaćanju harača Osmanlijama, kazat će mu se da su Osmanlije još uvijek u neposrednoj blizini Dubrovnika, 
opasno bi bilo preuraniti s odvajanjem od njih jer bi se u opasnosti našla ne samo dubrovačka država nego i životi i 
imovina mnogobrojnih dubrovačkih trgovaca na osmanskom području. Da bi i konkretno dokazali lojalnost caru, 
Dubrovčani mu počinju plaćati danak čim je osvojio Budim (1686.), a plaćat će ga sve do 1699. godine. Štoviše, u 
Dubrovnik je na poziv samih Dubrovčana i o njihovu trošku stigao carski rezident. Do preokreta dolazi 1687. godine, 
kada su Mlečani osvojili Novi, pa dubrovačka politika postaje agresivnija. Iako su na tome radili i prije, sada odlučnije 
nagovaraju cara da proglasi svoje pravo na Bosnu i Hercegovinu. Istodobno agitiraju u zaleđu i odvraćaju stanovništvo 
od suradnje s Venecijom u korist suradnje s Austrijom. Austrijance uvjeravaju da hercegovačko stanovništvo želi doći 
pod njihovu vlast samovoljno, što potkrepljuju pismenim molbama hercegovačkih glavara caru da ih primi pod svoje 
okrilje i zaštitu. On je to uskoro 1 učinio objavivši Mlečanima veto protiv njihovih planova u Hercegovini. Ipak, 
Mlečani sve više stišću obruč oko Republike: ugnijezdili su se u Cavtatu i u Gružu, plijene dubrovačke brodove, ne 
dopuštaju loviti ribu, zatvaraju prijelaz preko Carine pod izgovorom da Dubrovčani surađuju i trguju s Osmanlijama. 
Osvajanjima u Hercegovini 1694. godine potpuno zaokružuju Republiku. Iako u pojedinim trenucima naizgled 
neuspješna, dubrovačka politika na koncu ipak donosi dobre rezultate. Prije svega, Dubrovnik je opstao. Mlečani su 
potpuno uklonjeni s dubrovačkih granica. Vladislav Buća Sekondov, vrlo uspješan dubrovački poslanik u Istambulu, 
uspio je 1694. isposlovati da Dubrovčani na ime zaostalog i budućeg harača do kraja rata, te džumruka, plate 85 kesa 
(42.500 talira), Koncem sljedeće godine Dubrovčani su isplatili 80 kesa pravdajući se da zbog prekida trgovine nisu 
mogli skupiti ugovoreni iznos. Devet godina kasnije, isti se poslanik uspio izboriti da Dubrovčani za razdoblje od 
konca rata (1699.) do 1703. Osmanlijama plate tek iznos jednogodišnjeg danka a ubuduće će ga plaćati svake treće 
godine (V. Foretić, Povijest Dubrovnika do 1808. II: 174-195, 197). 

zadržavale i usput pljačkale dubrovačke podanike, a vjerojatno bi ih pljačkale i više da su im se 
dubrovačke vlasti otvoreno suprotstavljale. 


Očito, dijelovi dubrovačke države, naročito pogranični, bili su potpuno zahvaćeni ratnim 
bezvlađem. Dakle, područje zahvaćeno hajdučijom obuhvaćalo je dijelove mletačke, osmanske i 
dubrovačke države, a hajdučki se korpus sastojao od mletačkih podanika iz Boke i s područja 
zapadno od Republike, potom od odmetnutih osmanskih podanika iz Hercegovine i Crne Gore i 
odmetnutih dubrovačkih podanika. Nasuprot njima bilo je nekoliko različitih slojeva stanovništva 
koje nije pripadalo hajdučkoj kategoriji. 


To su prije svega bili muslimani, od kojih je dio pripadao seljaštvu, a dio bogatom, odnosno 
povlaštenom sloju. Oni su bili glavni neprijatelji hajduka. Unatoč tome, ako su htjeli, mogli su 
priključiti se hajducima, a mnogi hajduci imali su među njima svoje jatake.? Primjer jedne pljačke 
u Primorju 1668. (Kandijski rat) indikativan je za pitanje što je muslimane, kao i sve ostale, moglo 
privući u hajdučke redove. Tu pljačku počinili su Turci i Vlasi iz Popova zajedno, izdavajući se 
pritom za hajduke. Kad su se s plijenom vratili u Popovo, dočekali su ih zadovoljni sunarodnjaci 
i rekli im: »Da ste ovako od prije činili, ne bi nas i našu djecu hajduci vodili i plijenili«.!9 


Sljedeći sloj predstavljaju Vlasi, osmanski podanici-nehajduci. Dobrovoljno ili pod prisilom, 
neki od njih ostajali su lojalni svojim gospodarima i povlačili se s njima pred neprijateljskom 
vojskom a neki su surađivali s hajducima. Bili su izloženi nasilju i hajduka i svojih gospodara. 
Gospodari su progonili rođake hajduka, progonili su i one za koje su vjerovali da s hajducima 
surađuju,!! a hajduci - njihovi sunarodnjaci, sumještani ili čak članovi obitelji, terorizirali su ih 
jednako bespoštedno kao i muslimane naplaćujući im čak harač.!? Bježeći od terora, mnogi Vlasi 
nehajduci sklanjali su se na području Republike. Primjerice, u Župi su godine 1688. bila nastanjena 
ukupno 803 Vlaha.l3 Istodobno su njihovi sunarodnjaci, koji su bili nastanjeni i zaposleni u 
Republici, bježali u suprotnom smjeru, u hajduke, jer su tamo bili njihovi rođaci i sunarodnjaci. 
Za Dubrovčane su još pogubniji bili Vlasi koji bi kao »hajdučki konzuli« ostali na njihovom 
području i vrbovali ostale u hajduke. I jednima i drugima posvećena je pomna istraga u svibnju 
1684. iz koje se može zaključiti da neki, mada zanatlije i vojnici sa sigurnim poslom u Dubrovniku, 
nisu odoljeli pozivu: »Hodte samnom u hajduke, što ćemo ovdi stati«. Ostali su razmišljali drukčije: 
»Ja imam svoju art, ja ovdi trudim, ja tamo neću it, meni je ovdi dobro«.1+ 


9 Dušan J. Popović, O hajducima I. Beograd: Narodna štamparija, 1930: 98 (autor raspravlja o proslavljenim 
hajducima Aliji Đerđelezu, Skender-begu, Abdulkadiru, Samilu). Isti, O hajducima II. Beograd: Narodna štamparija, 
1937: 38 (autor navodi kako je gotovo svaki hajduk imao po nekog muslimana za pobratima ili pouzdanog prijatelja). 
Aleksandar Matkovski, »Mjere turskih vlasti za likvidiranje hajdučije u Makedoniji u prvoj polovini XVII veka.« 
Jugoslovenski istorijski časopis 1-4 (1967): 207 (spominjući osmanske kaznene mjere protiv hajduka, autor navodi da 
su bile blaže prema hajducima-muslimanima). 

10. Radovan Samardžić, Borba Dubrovnika za opstanak posle velikog zemljotresa 1667. godine. Beograd: SAN, 
1960: 368-370. DA 17, 2129, 99 (kancelar primorskog kneza dubrovačkoj vladi, 18.10.1668). 

! Godine 1716. zavladao je strah među Vlasima nehajducima u Popovu, jer su očekivali da će Osmanlije među 
njima izabrati pojedince i zatvoriti ih kao taoce ako posumnjaju na njih da surađuju s hajducima (DA 18, 3349/2, 12). 
O mjerama Osmanlija protiv hajduka vidi: Aleksandar Matkovski, »Mjere turskih vlasti za likvidiranje hajdučije u 
Makedoniji u prvoj polovini XVII veka.« Jugoslovenski istorijski časopis 1-4 (1967): 187-207. 


12. Gligor Stanojević, »Crna Gora u doba kandiskog rata (1645-1669).« Istoriski glasnik 1-2 (1953): 49. 
3 DA17, 2052, 71 (sumarni popis Vlaha nastanjenih u Župi, 12.2.1688.). 


14. Dubrovčani su pokrenuli istragu pošto su uhitili Draška Terziju, Vlaha nastanjenog na području Republike 
koji je druge Vlahe, također nastanjene u Republici, nagovarao da otiđu u hajduke. On s njima neće ići nego će u 
Republici djelovati kao »hajdučki konzul«. U hajduke su pobjegli Vlasi Luka Zec, zlatar, Niko Viceljić, zidar, Petar 
Miljak, vojnik, Ivan Papuča i Ivan Terzija (DA 17, 16, 1666). 

Dio Vlaha, osmanskih podanika, radio je u službi osmanskih pandura zaduženih za čuvanje 
reda, mira i sigurnosti na osmanskom području, pa su ih hajduci nazivali »Turcima«. Iako nisu 
pripadali brojnoj skupini kakve su bile gore navedene, panduri se ističu kao posebna grupacija jer 
su bili koliko-toliko naoružani i vjerojatno vični oružju. Osim onih koji su ostajali u službi osmanske 
države, dio pandura surađivao je s hajducima, a dio im pristupao napuštajući pandursku službu. 15 


Vidljivo je da su svi navedeni slojevi imali priliku prići hajducima i tako status žrtve zamijeniti 
jedinim preostalim, statusom krvnika. Tako se suština protuosmanskog rata, kad je stanovništvo u 
pitanju, pretvarala u sukob hajduka s nehajducima. »Tko nije s nama, taj je protiv nas« bilo je 
jedino načelo kojeg su se hajduci pridržavali. Iz tog se načela izvlačila dvojaka korist. Ono je 
služilo kao pokriće za pljačku svih nehajduka a ujedno je prisiljavalo nehajduke da se priključe 
hajducima i tako ojačaju njihove redove. Osim navedenog, sva ostala načela mijenjala su se u 
skladu s ratnim okolnostima. U razdobljima u kojima je dužd ratovao protiv sultana, interesi 
Mlečana i hajduka su se podudarali. Hajducima se pružala prilika da slobodno i nesputano zadovolje 
svoje potrebe i nagone, sada uz podršku jedne države. No, kada su Mlečani od njih tražili da 
obustave napade, hajduke se nije moglo zaustaviti,!6 a problem su predstavljali i nakon završetka 
rata, kada se mletačka politika prema Osmanlijama potpuno mijenjala. Hajduci su neugodno 
podsjećali na zvjerstva koja je trebalo što prije zaboraviti, pa su ih Mlečani nakon ratova raseljavali. 
S druge strane, sami hajduci povlačili su se i vraćali pod okrilje osmanskog gospodara onda kad 
se hajdukovanje više nije podudaralo s njihovim interesima, kad je opasnost od osmanske odmazde 
postajala prevelika, ili kad bi mletačku podršku ocijenili nedostatnom. Bili pod mletačkom 
kontrolom ili ne, vojevali su i odustajali od vojevanja u skladu s trenutačnim okolnostima. !7 


15. Primjerice, Nikola Novković iz Zažabja bio je osmanski pandurbaša za vrijeme Kandijskog rata i često je 
pljačkao po primorskim selima zajedno s pandurbašom Hasanom Matićem (R. Samardžić, Borba Dubrovnika zaopstanak: 
309, 310. DA 17, 2051, 77). U Morejskom ratu Nikola Novković se javlja kao hajdučki serdar (DA 17, 2125, 25). 

Koncem 1688. hajduci i vlaški panduri zajedno su ukrali novce Konavljanima Đukanu Kovačiću iz Mihanića, 
Nikoli Butijeru iz Gabrila i Nikoli Orepiću iz Stravče kad su u okolici Trebinja kupovali meso (DA 17, 2053, 5). 

O odmetanju pandura vidi: Radovan Samardžić, Veliki vek Dubrovnika, Beograd: Prosveta, 1983: 375. 


16. Primjerice, u listopadu 1693., unatoč zabrani mletačkog guvernadura na Carini, harambaša Jezerković pljačkao 
je na području Republike. Mlečani su ga degradirali i osudili na veslanje na galiji (Bogumil Hrabak, » Trebinje, Popovo 
i Donja Neretva u hajdučkom vojevanju za vreme morejskog rata.« Prilozi Instituta za istoriju u Sarajevu 17 (1980): 94). 


Vjerojatno jedna od mnogih, u literaturi je objavljena mletačka dozvola hajducima za upad na osmansko područje. 
Radi se o dozvoli izdanoj 1687. godine u kojoj Mlečani dopuštaju nekolicini hajdučkih harambaša da »...zajedno krenu 
protiv Turaka, a da se ne dijele jedan od drugoga, nego da stoje združeni, niti da nanose štete, ni nemire osobama, ni 
imanjima hrišćana tako na moru kao i na kopnu ostajući obavezan svaki od gorerečenih harambaša da bude jemac 
svaki za svoju čeljad, da neće napadati tako na hrišćane kao ni u dubrovačku državu i ova će im dozvola služiti 15 
dana« (P.D.S, »Jedna dozvola hajdučkim harambašama da mogu upadati u tursku zemlju.« Istorijski zapisi 10 (1954): 
214,215). Upravo te, 1687. godine, na dubrovačkom je području harao Damjan Palikućić, jedan od harambaša na koje 
se odnosi navedena dozvola (DA 17, 2052, 93). 


17 R. Samardžić navodi primjer brdskih i hercegovačkih plemenskih glavara koji su u Kandijskom ratu ratovali 
na strani Mlečana, a potom se odlučili povući u trenutku kada su procijenili da im je mletačka pomoć protiv Osmanlija 
nedostatna: 

»...Međutim, kad je generalni providur Antonio Bernardo, koji je iz Kotora držao na oku svaki pokret susjednih 
turskih podložnika, već bio odredio plate brdskim glavarima i time ih potpuno vezao za dužda, nije, kod okolnog 
srpskog naroda, zabilježen ni pokušaj da se digne odlučna buna protiv Turaka, Mletačke mogućnosti da podrže takav 
pokret bile su više nego jadne, a Turska je bila još toliko silna kao državna celina da je pomoć sa strane morala biti 
presudna za sudbinu svakog ustaničkog poduhvata. To su hercegovački i brdski glavari znali, i zato je njihovo šurovanje 
s Mlečanima bilo više sredstvo da se ucenjuju domaće turske vlasti, da se izvuče neki cekin, da se dobije oružje i 
municija, nego što je proisticalo iz iskrene želje da se raskine s Turcima. I zato, iako je ustaničko vrenje tog naroda bilo 
obeleženo izvesnim političkim tendencijama, ono je ipak, u svojoj srži, bilo negodovanje protiv nasilja i borba za 
egzistenciju svođena na neprestano, više inscenirano nego stvarno dizanje na Turke i isto tako neprestano mirenje s 
njima. Hajdukovanje, banditizam, gerilska borba svojstvena svim onim društvenim slojevima koji su toliko prignječeni 
da bi im svaki širi ustanički pokret donio jedino propast, i četovanje radi plenjenja ovaca bili su tada jedino mogući 

Uzroci hajdučije na ovoj tromeđi bili su siromaštvo kao posljedica dugotrajnih ratova, glad, 
nasilje pojedinih gospodara,!š sveopća nesigurnost, osjećaj beznadnosti. U atmosferi »visokog 
rizika« mnogi su u hajdučiji vidjeli jedini izlaz, unosniji način za osiguravanje egzistencije, nego 
što bi im to uspjelo poštenim radom. Tim jadnicima, koje je nužda natjerala da sigurnost pronađu 
u nekoj hajdučkoj četi, pridruživali su se osuđenici i okorjeli zločinci koji, bježeći od smrtne 
kazne ili dugotrajne tamnice, također nisu imali drugog izlaza. U takvom ozračju pojedinac je 
više nego ikad imao priliku djelovati u skladu sa svojim nagonima i interesima. Bilo je to razdoblje 
bezakonja, vladavine apsurda, razdoblje u kojemu je pljačka postala »rad«, a rad nesvrsishodni 
luksuz. Općenito, nemoguće je povući granicu između onih koji su u hajdučiji vidjeli jedino 
pogodnu priliku za pljačku pod krinkom borbe za slobodu!? i onih koje je u hajduke otjerao 
posvemašnji jad i bijeda, o čemu precizno svjedoči izjava Vule Novkovića, harambaše mletačko- 
osmanskog rata 1714.-1718., čije je hajduke primorski knez optužio da su u Primorju pokrali 
vino, »mjendule« i »pipune«. »Ima svakakje ljudi, ne može ni zapovjednik svakoga upasiti a voće 
neko uzimlje od glada, neko od gulozarije« - odbrusio je Novković knezu. 


Bila je to tek jedna od manjih, jedva spomena vrijednih pljački što su je pretrpjeli dubrovački 
podanici u vrijeme protuosmanskih ratova, kada su hajduci vrlo često provaljivali u dubrovačka 
sela, pljačkali, ubijali, odvodili ljude u ropstvo, ugrožavali ne samo pogranično područje Republike 


oblici otpora protiv Turaka...« (Radovan Samardžić, »Odnosi Bosne i Dubrovnika od 1656 do 1662.« Godišnjak 
Istoriskog društva Bosne i Hercegovine 8 (1956): 111) 

Samardžićevo »uljepšano« tumačenje ipak nema potporu u arhivskim vrelima. Istodobne masovne pljačke imovine 
dubrovačkih podanika, i ne samo njih, nego i hercegovačkih Vlaha nehajduka, teško mogu izdržati Samardžićeve 
kvalifikacije »o negodovanju protiv nasilja« i »jedinim mogućim oblicima borbe protiv Turaka«. 


15. Primjerice, Stonjani su se osamdesetih godina XVII. stoljeća masovno priključili hajducima, navodno zato što 
ih je pretjerano zlostavljao njihov gospodar Marin Cerva (DA 17, 16, 1669). S druge strane, Sejdi-paša, bosanski 
beglerbeg, svojom je tiranijom potaknuo određeni broj osmanskih podanika da se iz očaja i ogorčenosti pridruže 
hajducima početkom Kandijskog rata (R. Samardžić, »Odnosi Bosne i Dubrovnika: 88-173). 


19 Primjerice, Crnogorac Radulica Knežević opjevani je hajduk (Salko Nazečić, »Hajdučke borbe oko Dubrovnika 
u drugoj polovini 17 vijeka i naša narodna pjesma.« Pitanja književnosti i jezika Sarajevo 1-2 (1955): 38) o kojemu 
dubrovački izvori svjedoče kao o pljačkašu, ubojici i otmičaru najgore vrste. 


Knežević je u Mrcinama bio poznat kao otimač već nešto prije velikog potresa 1667. godine. On i njegov brat 
Đuro oteli su tada u Prapratnom Stanu, kćer Mrcinjanina Petra Nikolina, i ukrali stado koje je čuvala. Petar Nikolin je 
o ovom nedjelu svjedočio u ožujku 1672. godine, kada o sudbini svoje kćeri još uvijek ništa nije znao (DA 17, 2051, 
127). Od 1670. do 1676. godine, dakle u razdoblju mira između Kandijskog i Morejskog rata, Knežević i njegova četa 
pobili su u Konavlima jedanaestoricu ljudi, oteli osmoricu, a pokrali oko 1900 grla stoke (ne računajući pljačku u 
Vodovađi 1676. godine o kojoj nema podrobnijih podataka) ne bi li natjerali Konavljane da im plaćaju harač, odnosno 
svojevrsnu odštetu za nenapadanje. Koncem 1670., početkom 1671. Crnogorci i Zupci Duka Knežević, Radul Ratković 
i Ivan Rojović pokrali su iz Dube i Mrcina 440 grla stoke, ubili Ivana Kočana u Dubi, a u Mrcinama dječaka i djevojku. 
(AT, 4322, 4323, Acta Turcarum, serija 75, PAD). U travnju 1672. Crnogorci Radulica Knežević, Ivan Radonjić i Petar 
Crnčević, Zupci (među njima Handžija Omer), Trebinjci (Hadžo Rizvanagić, njegova četiri sina i Durmiš Bećiragić) i 
Grahovljanin Ivan Rojović zaklali su u Prapratnom dva Mrcinjanina dok su orali i ukrali 54 grla stoke (DA 17, 1805, 
4). U kolovozu 1672. godine Crnogorci i Kruševičani oteli su u Prapratnom Mrcinjanina Miha Katića, Katića su potom 
preoteli Zupci i predali ga hercegovačkom sandžakbegu (LL, 62, 129, 133, Lettere di Levante, podserija 27/1, PAD). U 
ožujku ili travnju 1674. godine Crnogorci su u Konavlima ubili dvoje ljudi, dvije djevojke oteli i ukrali 900 grla stoke 
(AT, 4395). U travnju 1676. godine Crnogorci Radulica Knežević i brat mu Batrić, također opjevani hajduci Mali Miloš 
i Milutin Orleuš, zatim Vuk Todorović, stanoviti Vukota, te Raosov i Vukosav Lipovčani oteli su Stjepana Petrovog 
Obradovića i Anicu ženu Đura Đurovića s pašnjaka u blizini Kune. Milutin Orleuš je Anicu odmah ubio jer nije mogla 
dovoljno brzo hodati. Ukrali su 200 koza i ovaca. Prema iskazu Stjepana Obradovića, nakon što ga je otkupila obitelj, 
Knežević se hvalio kako je proteklih godina oteo i četiri djevojke: dvije iz Dube, te kćeri Bogišića i Andrije Fjorovića 
iz Vodovađe. Djevojke iz Dube prodao je Turcima (DA 17, 2051, 3. LL, 63, 102v, 103). U svibnju 1676. Crnogorci su 
pokrali Vodovađu (DA 17, 2051, 101). U lipnju 1676. Radulica Knežević, Zupci (među njima Petar Bjelanović i 
Vujadin Vuković) i Kruševičani (među njima Đuro Curči, Vuko Civanić, Draško Milić i Jovo Tomašević) ubili su troje 
ljudi u Banima, Vatasima i Gunjini i ukrali oko 330 grla stoke (AT, C 7, 1. AT, 1111, 4110. ZL, 63, 109, 111v). O 
Kneževićevim pljačkama vidi i Bogumil Hrabak, »Upadi Crnogoraca na dubrovačku teritoriju u XVI i XVII veku.« 
Istorijski zapisi 4 (1978): 33-57. 

20 DA 18, 3349/2, 83 (Vule Novković primorskom knezu, Klek, 24.8.1716.). 

nego i Pelješac, otoke, obalu, sela uz puteve kojima su se hajdučke čete vraćale iz pljačke osmanske 
Hercegovine. Pljačkali su doslovno sve što se moglo nositi, prije svega stoku kao najvredniji 
imutak, zatim zalihe žitarica, poljoprivredno oruđe, oružje. Iz stranjeva su odnosili vino, ali i 
vinske posude i kutliće. Iz kuća su odnosili kruh i ostale živežne namirnice, odjeću i obuću, 
tkanine, novac, škrinje, vrata, prozore. Ono što nisu mogli odnijeti, uništavali su. Pregladnjeli 
hajduci prisiljavali su isto tako pregladnjele dubrovačke podanike da ih hrane, a svoje su konje 
napasali na seoskim gumnima. Uz hajduke, koji su na području Republike počinili najviše zlodjela, 
pljačkali su i Turci, panduri, Vlasi nehajduci, dakle pljačkao je svatko kome se pružila prilika, 
svatko je sa svojim izgovorom, sa svojim razlozima osuđivao politike Republike ili angažman, 
odnosno opredjeljenje dubrovačkih podanika. 


Otimanje i preprodaja ljudi bili su sastavni dio hajdučkog ratovanja. Dubrovački podanici 
nestajali su noću i danju iz svojih kuća, s njiva, pašnjaka i putova, gdje god bi se našli oči u oči s 
otimačima. Prodavani su za veslanje na mletačkim galijama, tragovi su im se gubili tko zna gdje u 
Boki, u Hercegovini, čak na Apeninskom poluotoku, završavali su u rukama pojedinaca kao njihovi 
sluge i robovi. Najsretnijim se može smatrati onaj dio otetih dubrovačkih podanika kojima bi 
njihovi otmičari odmah ponudili da se otkupe sami ili uz pomoć svojih obitelji. Otkup se plaćao u 
gotovom novcu ili tkaninama! Najviša cijena iznosila je 150 cekina, a hajduci su je zatražili za 
Osočanina Mihajla Macinjela, dubrovačkog kurira, kojega su oteli u Grepcima. Macinjelo je o 
tome osobno svjedočio, jer su ga hajduci pustili na vjeru, s uobičajenom prijetnjom da će ga ubiti 
ako ne donese novce.22 Tako visoku cijenu nisu zatražili slučajno. U Morejskom ratu Macinjelo 
je Dubrovčanima značio mnogo. Izlažući se bezbrojnim opasnostima, taj je kurir u razdoblju od 
svibnja 1691. do prosinca 1695. četiri puta nosio poštu u Istambul i četiri puta u Jedrene.2* Osim 
otkupa, zabilježena je i drukčija, premda ne tako česta metoda oslobađanja. Oteti dubrovački 
podanik mogao je biti oslobođen razmjenom za mletačkog podanika koji je upravo za tu svrhu bio 
otet.2* 


Primorci su razlikovali »donje« i »gornje« hajduke. Donji hajduci iz Makarske, Opuzena, 
Vrgorca, Omiša i općenito s područja zapadno od Republike znali su napadati i prilikom povratka 


21 Dubrovački donatori darovali su novac za otkup 39 dubrovačkih podanika otetih za vrijeme Morejskog rata 
(Hamdija Hajdarhodžić, »Neki podaci o stanju na dubrovačko-hercegovačkoj granici poslije Karlovačkog mira.« Glasnik 
arhiva i Društva arhivskih radnika BiH 7 (1967): 275). 

Sačuvani arhivski podaci svjedoče o sljedećim otmicama: 

U prosincu 1686. Turci iz Trebinja opljačkali su Postranjanima 500 grla sitne i 40 krupne stoke koja je pasla na 
obližnjem pašnjaku na osmanskom području. Tom prilikom oteli su Postranjanina Mitra Markova. Par dana kasnije 
uhoda je dojavio kako se isti Turci spremaju opljačkati Osojnik (DA 17, 2131, 81, 100). U siječnju 1687. Novljani 
Duraković i Resul Kurtović upali su u Konavle i odveli u roblje nekoliko Vitaljana, među njima i jednu djevojčicu. U 
srpnju 1688. hajduci iz Mokrina pod vodstvom Vuka Lončara oteli su Dubljane Ivana Pavlovog, Đura Vidakovog, 
Ivana Kovača, Nikolu Ivanovog Kovača. Ivan Pavlov uspio je pobjeći, a ostalima se gubi trag (DA 17, 2052, 72). U 
svibnju 1694, hajduci iz Obrća oteli su u Hecegovini blizu granice vojnika saniteta Kliševa Pava Andrina, Tražili su 20 
cekina, a potom se pogodili na 16 cekina otkupa. Vojnik im je dao 4, a ostalo je morao donijeti u roku od 8 dana (DA 17, 
2125, 56). Iste godine oteti su Osočani Radovan Nikolin, Petar Ilin i Đivan Petrov kojima se gubi trag (DA 17, 2125, 
85). Početkom 1696. hajduk Radoje Boić je oteo Vlaha Leventića iz Pridvorja i pustio ga na vjeru. Leventić mu je u 
roku od 12 dana morao donijeti ukupno 20 aršina raznih tkanina kao otkup za sebe i još 6 cekina kao otkup za svog 
konja (DA 17, 2125, 94, 95). U rujnu 1697. hajduci iz Grahova oteli su Vlahinju Stanu Stojanovu rodom iz Taleža, 
slugu Miha Keleza u Postranju, te Niku Ivana Ljubojeva, dok su zajedno žele na obližnjem brdu. Vlahinju Stanu spasio 
je neki kurir i odveo je u Trebinje, odakle se vratila u Postranje, a Nika je uspjela uteći (DA 17, 2125, 186, 188). 


22 DA 17, 2125, 49 (iskaz Mihajla Macinjela, svibanj 1693.). 

23. Jovan Radonić, Dubrovačka akta i povelje, knj. IV. sv. 2. Beograd: SKA, 1942: 107, 114, 141, 155, 202, 212, 
270, 357, 407, 422, 430. 

24. Kad su hajduci Duke Jakšića 1698. godine oteli Župljanina Boška Drobarevića, Dubrovčani su dali uhititi 
jednog hajduka iz Jakšićeve čete kako bi ga razmijenili za svog otetog podanika (DA 17, 2125, 203, 307). 

iz Hercegovine, a posebno kad se u Hercegovini ne bi uspjeli dočepati plijena. Gornji hajduci iz 
Popovog polja i Zažablja pljačkali su Primorce još više.25 


Konavljane, kao i Župljane, ugrožavali su hercegovački i bokeljski hajduci, Crnogorci, Vlasi 
i Turci. Dio Konavala (Mrcine) koji se nalazio na potezu od hajdučkog gnijezda u Boki do osmanske 
Hercegovine, stradao je i »usput«.26 


Iako je o pljački i bezobzirnom otimanju sačuvano dosta podataka, o količini opljačkanog još 


25 U svibnju 1684. Andro Kristić, hajdučki harambaša iz Paštrovića, ubio je u blizini Osojnika dubrovačkog 
plemića Sebastiana Gondolu (DA 17, 16, 1663). U travnju 1686, hajduci su u Banićima, Krušici i Banji spalili gotovo 
sve kuće, u Banićima su ubili dvije osobe a u Grgurićima isjekli staricu. Nedugo potom, pod izgovorom da im Dubrovčani 
ne dopuštaju proći preko područja Republike, hajduci su opljačkali Trnovu. Nakon pljačke u Hercegovini, hajduci su 
prenijeli plijen preko dubrovačkog tla da bi ga ukrcali u barke. Usput su potpuno opljačkali Štedricu (Jovan Radonić, 
Dubrovačka akta i povelje. knj. IV, sv. 1. Beograd: SKA, 1941: 153, 155, 156, 166). U siječnju 1687. Marko Vojinov, 
»pandurski harambaša«, i njegovi ljudi upali su u Trnovicu, potpuno opljačkali kuću jednog Trnovičanina kojemu su 
potom ispred vlastite kuće odrubili glavu (J. Radonić, Dubrovačka akta i povelje, IV, 1: 216. LL, 64, 333). U ožujku 
1688. hajduci su Nikoli Mrši iz Čepikuća pokrali 8 konja. Primorci su uspjeli preoteti plijen (DA 17, 2052, 79). U 
svibnju 1688. hajduci su pljačkali u Čepikućama i u Liscu. (J. Radonić, Dubrovačka akta i povelje, IV, 1: 388, 389. DA 
17, 16, 1676). U rujnu 1688. hajduci iz Opuzena opljačkali su Ošlje, Stupu, Topolo, Stedricu (DA 17, 16, 1677). Iste 
godine, neidentificirani hajduci pokrali su iz Malog Voza motike, jednog pijevca i jednog kozlića, a hajduci pod 
vodstvom serdara Miha Vodanovića krali su u Liscu (DA 17, 16, 1676). U travnju 1690. hajduci iz Smrdelja ukrali su 
iz Topologa 550 grla sitne stoke, 30 grla krupne i mulu (J. Radonić, Dubrovačka akta i povelje, IV, 1: 739). U siječnju 
1692. hajduci su Osočanima ukrali stado s osmanskog pašnjaka (DA 17, 2132, 220). Vraćajući se iz Popova u siječnju 
1694., hajduci st pokrali 54 grla krupne stoke i 8 kobila iz Ošlja i Stupe, pokrali su više kuća pa tako i župnikovu, 
ostavivši ga tek u košulji (J. Radonić, Dubrovačka akta i povelje, IV, 2: 372). U rujnu 1694. hajduci iz Vrgorca, 
Ostroga, Poljica i Omiša pljačkali su u Ošlju, Stupi i Imotici i odnijeli ukupno 368 krava i volova, 39 magaraca i 
imovine iz kuća u vrijednosti od 290 dukata (DA 17, 1686, 4). U prosincu 1694. hajdučki serdar Damjan Kadijević 
ukrao je u Mrčevu nešto stoke (DA 17, 2125, 68). 


26. U veljači 1685. Turci iz Trebinja ukrali su 400 grla sitne i 20 grla krupne stoke u Jasenici, pokušali su napasti 
i Dubu, no Dubljani su odbili napad (DA 17, 2079, 8). U siječnju 1687. Novljani su Župljanima ukrali 100 goveda i 
500 brava. Imali su namjeru opet napasti Župu, ali kad su vidjeli da su Župljani spremni za obranu, povukli su se (J. 
Radonić, Dubrovačka akta i povelje, IV, 1: 216. LL, 64, 333). U veljači 1688., spuštajući se preko Carine u Župu, 200 
hajduka pod vodstvom Burovića osobno provalili su u nekoliko kuća i stranjeva, odakle su ukrali uglavnom vino, 
potom kruh, opanke, bokale, tignjeve, kutle (DA 17, 2052, 71). Iste godine hajduci su u Dubi pokrali kokoši, med, 
novac, odjeću 1 nešto brava (DA 17, 16 1676). Koncem 1688. hajduci i vlaški panduri ukrali su novce Đukanu Kovačiću 
iz Mihanića, Nikoli Butijeru iz Gabrila i Nikoli Orepiću iz Stravče kada su u okolici Trebinja kupovali meso (DA 17, 
2053, 5). Godine 1689. Sava Anđelinić pokrao je stoku Pavu Koliću u Strayči. Hajdučka četa Kuzmana Popovića 
pokrala je oko 120 grla stoke te nešto bjelača, koreta, lemeša i lopata u Dubi. Ceta koju su vodili spomenuti Kuzman i 
Draško Palikućić pokrala je oko 250 grla stoke u Mrcinama (DA 17, 2053, 5). Osamdesetih godina XVII. stoljeća 
hajduci iz Mokrina pod vodstvom Vuka Lončara ubili su Fjora Petrovog i Iva Vrnjasa za vrijeme pljačke u Vodovađi 
(LC, 16, 15v, 16, 20v-21v, (Lamenta del Criminale, serija 50, PAD); DA 17, 2052, 72). U rujnu 1688. novski su 
hajduci ubili nekoliko Konavljana (J. Radonić, Dubrovačka akta i povelje, IV, 1: 465). Iste godine novski su hajduci 
pokrali oko 40 koza i brava u Gunjini, nakon čega su mnogi opljačkani krenuli u potjeru i uspjeli preoteti manji dio 
plijena. Potom su Konavljani uzvratili ukravši 8 volova u Dračevici (DA 17, 16, 1680). U rujnu 1690. oko 300 hajduka 
Zubaca krali su u Stravči brave (DA 17, 2132, 49). Godine 1692. osam stotina hajduka, koji su išli iz Trebinja u Novi, 
opljačkali su Bane, Gunjinu i Mrcine (DA 17,2132,218, 221), iste godine ukrali su i petnaestak magaraca u Konavlima 
(B. Hrabak, »Trebinje, Popovo i donja Neretva...: 89). Iz naređenja koje je bosanski beglerbeg u kolovozu 1694, uputio 
osmanskim posadama da moraju odbijati napade Crnogoraca vidljivo je da su Crnogorci prošle godine pljačkali po 
Konavlima, a ove godine opljačkali su Mrcine (AT, 4785). U studenome 1694, hajduk Radoje Boić krao je u Vodovađi, 
Mikulićima i Vatasima. Iste godine vodio je napad na Gunjinu u kojemu su ubijeni Đuro Jelić i sin Ivana Husića, u 
Vitaljini je oteo ženu Matka Đurovića i ukrao dva vola, ženu je potom oslobodio. Krao je u Pločicama, provalio u kuću 
Nikole Menze, oteo mu služavku i pokupio imovinu. Konavljani u potjeri uspjeli su preoteti i služavku i plijen, osim 
jedne mule. Boić je otvoreno prijetio da će oteti jednog dubrovačkog plemića, a Konavljane će ubijati čim ih ugleda. 
Kao što je već rečeno, Dubrovčani su ga pogubili 1696. godine (DA 17, 2125, 94, 95). U veljači 1695. Zupci su krali 
u Mrcinama (DA 17, 1964, 2). U siječnju 1696. Mitar Haćimović pokrao je goveda koja je neki Vlah kupio za Postranjane 
(DA 17, 2125, 93). U ožujku 1697. hajduci iz Korjenića ukrali su Župljanima 52 grla stoke (DA 17, 2125, 147, te 
dokument bez broja datiran 18.3.1697.). Vlasi su u Konavlima ubili Nikolu Cobanovića iz Popovića, njegovo tijelo 
pronađeno je u travnju 1697. (LC, 38, 163v-164v). U lipnju 1697. u Novi su se uputili predstavnici konavoskih sela 
Mihanića, Đurinića, Višnjića, Mrcina, Držojevića, Grude, Moljevine i Kune kako bi se osobno požalili na hajdučke 
pljačke. Hajduci uzvraćaju tužbama da su Konavljani iz Gunjine počinili više umorstava, opljačkali 6 kuća u Prijevoru 
i odnijeli dosta stoke (DA 17, 2125, 160, 163). U kolovozu 1697., po nalogu Burovića iz Novog, Vlasi iz Kruševica i 
Zubaca opljačkali su nekoliko kuća u Vodovađi kako bi naplatili neki dug (DA 17, 2125, 171). Istodobno, hajduci iz 
Zubaca krali su u Butkovini (DA 17, 2125, 177). 


V. Miović-Perić, Svakodnevnica dubrovačkih pograničnih sela u doba hajdučije Pa 


jasnije govori optužba Dubrovčana iz prosinca 1693. godine, prema kojoj su hajduci od početka 
Morejskog rata na području Republike pokrali ukupno 20.000 grla stoke.27 


Vladavina anarhije i hajdučko nasilje u neposrednoj blizini, kao ina samom području Republike, 
pretvarali su i dubrovačke podanike u hajduke. Otežano kretanje zbog neprekidne opasnosti 
onemogućilo je ili u najmanju ruku otežalo uhodanu robnu razmjenu, nabavku neophodnih živežnih 
namirnica, napasanje stada i na domaćim i na hercegovačkim pašnjacima, koje su dubrovački 
podanici obilato koristili. Paraliza uobičajenih životnih tokova dovela je do osiromašenja i gladi, 
čemu su uvelike pridonijele i pljačke. Više podataka govori o strašnoj gladi dubrovačkih i osmanskih 
podanika izbjeglih u Republiku. Izbjegli Vlasi, smješteni u hanu na Brgatu koji je služio kao 
kontumac, umirali su od gladi u pravom smislu riječi.28 Neki dubrovački podanici, pak, bili su 
spremni otići bilo gdje trbuhom za kruhom, pa makar u mletačku vojsku, samo da prežive.2? Neki 
su čak skapavali od gladi jer više nisu imali teglećih životinja kojima bi prenijeli žitarice do prvog 
mlina da dobiju brašno za kruh!3% Uz glad, harala je i kuga, najpogubnija 1691., kada je kosila u 
samome Gradu te, koliko je poznato, u Dubravici (Primorje), Grudi i Radovčićima (Konavle).3! 
Dvije su teorije o tome kako je kuga zahvatila dubrovačko područje. Prema jednoj teoriji odgovorne 
su služavke iz dubrovačke bolnice koje su iz Hercegovine donijele u Grad zaraženu robu, pa se 
zato ova epidemija i naziva »La peste delle serve«. Druga je mogućnost da su kugu na dubrovačko 
područje donijeli hajduci jer su, ne obazirući se na kontumacijske propise, iz Hercegovine preko 
dubrovačkog područja neprekidno prenosili plijen koji je mogao biti okužen i zarobljenike koji su 
mogli biti zaraženi.32 Štoviše, kacamorat u Stravči u jednom pismu vladi izričito navodi da je kroz 
Konavle u lipnju 1690. prošla hajdučka četa s pokradenom imovinom nekog bega netom umrlog 
od kuge.33 


21, Radonić, Dubrovačka akta i povelje, IV, 2: 315, 316 (iz pisma Dubrovčana Serafinu Boni u Veneciji, 
9.12.1693). 


28 DA 17,2132, 90 (Pero Grankosić Sanitetskom uredu o staroj Vlahinji u hanu na Brgatu koja je umrla od gladi, 
te o ostalim Vlasima koje u hanu čeka ista sudbina, Brgat, 19.1.1691.). 


2 DA 17,2132, 122 (konavoski knez o gladi u Vitaljini, o četrnaest Vitaljana koji su bili spremni otići trbuhom 
za kruhom bilo gdje, a šest Vitaljana već je zarađivalo za život u mletačkim konjanicima, 2.3.1691.), 115 (Stjepan 
Valović, kacamorat u Kliševu o kugi i gladi u Kliševu, 29.1.1691.). 


30. DA 17, 2131, 70 (konavoski knez o Mrcinjanima kojima su izginule tegleće životinje jer ih zbog opasnosti 
nisu smjeli voditi na pašnjake. Mrcinjani skapavaju od gladi jer nemaju čime prebaciti žitarice do mlina u Ljutoj, 
Cavtat, 1.10.1686.). 

3! Usiječnju 1691. godine u Dubravici je od kuge umrlo dvoje ljudi. Kacamorat Kliševa Stjepan Valović dao ih 
je pokopati podalje od sela, a na grobove je dao navaliti velike hrpe kamenja. Moli da mu iz Grada pošalju vojnika 
saniteta, Upozorava kako u Kliševu vlada strahovita glad koja će tamošnje stanovništvo dokrajčiti prije nego što to 
učini kuga (DA 17, 2132, 115. Đuro Orlić, »Dubrovačke vijesti o epidemijama u Bosni i Hercegovini u XVII vijeku.« 
Građa Naučnog društva BiH 2 (1956): 63. Bogumil Hrabak, »Kužne rednje u Bosni i Hercegovini 1463-1800.« 
Istorijski zbornik-Banja Luka 2 (1981): 24). Istodobno kacamorat s Grude izvještava da su u kući Ivana Lovca, netom 
umrlog od kuge, oboljeli i jedan dječak i jedna djevojčica, Ivan Lovac donio je zarazu na Grudu po povratku iz Grada, 
Knez je tražio pomoć bojeći se da će zaraza zahvatiti čitave Konavle. Gruda je pod izolacijom, a isto tako i Radovčići, 
gdje su oboljeli Rado Jerinić i Marko Ljubić (DA 17, 2132, 108, 118). 

32. Jovan Radonić, Dubrovačka akta i povelje, knj. IV, sv. 2. Beogad: SKA, 1942: 29, 30 (dubrovački Senat piše 
Matu Pozzi, svom poslaniku u Beču, da mletački hajduci neprekidno dovode turske robove u Rijeku dubrovačku ne 
obazirući se na kontumacijske mjere, 7.8.1690.), 41 (Senat piše Pozzi da mletački vojnici na Carini i s okolnih meteriza 
u doba opasnosti od kuge trguju s Vlasima i slobodno prolaze dubrovačkim tlom. Senatori tvrde da uopće ne znaju 
kako će Republiku očuvati od kuge u takvim okolnostima, 4,9.1690.), 74 (Senat istome, hajduci dubrovačkim područjem 
svakodnevno pronose pokradenu robu iz zaraženih hercegovačkih kuća. Dubrovčani su im zato zabranili prolaz, 
21.11.1690.). 


33. DA 17, 2132, 3 (Serafin Bona, Stravča, 16.6.1690.). 

Brojni sanitetski službenici javljali su dubrovačkoj vladi o hajdučkim pljačkama na području 
dubrovačkih pograničnih sela.3* Dakako, nije se moglo utjecati ni na druge popratne pojave toga 
doba kao što je suradnja dubrovačkih podanika s hajducima, otmice, umorstva. U svemu tome 
sudjelovali su i neki vojnici saniteta,35 O izbjegavanju neposrednog kontakta nitko nije razmišljao. 
Primjerice, u trenutku najneposrednije opasnosti stanovnici Čepikuća su u svom selu Vlasima 
prodavali usoljene srdele. Slučaj je ostao zabilježen zahvaljujući nedoličnom ponašanju 
dubrovačkog plemića, kacamorta oblasti Čepikuće (glavni asistent saniteta), kojega je vladi prijavio 
Antun Điković, kacamorat sela Čepikuće (asistent saniteta). Naime, jedan je mještanin došapnuo 
plemiću: »Gosparu, sad su sedam konja Vlasi ovdi u selu natovarili« a gospar je odvratio: »Potom 
zora bude, bježmo odavde da nas ova čeljad ne impeštaju«.3$ 


Paklene okolnosti, kako u neposrednoj blizini, tako i na samom području Republike, utjecale 
su na dubrovačke podanike, čija je i inače sumorna svakodnevica sada postala neizdrživom. 


Vlada ih je pokušavala obuzdati različitim odredbama, braneći im suradnju i s hajducima i s 
nehajducima, osim uz njena uputstva i kontrolu. No, ako je neutralnost dubrovačke države bila 
jedva održiva na političkom planu, u praksi je pogotovo bila nemoguća. Ako su stroga naređenja, 
zabrane i prijetnje tamnicom, galijom i konopcem ikada uludo izrečene, onda je to sigurno bilo u 


34. U listopadu 1686. oko sedam stotina hajduka iz Opuzena haralo je u Visočanima i Smokovljanima nakon 
neuspješne pljačke u Hercegovini. Popljačkali su kuće, istočili vino i pokrali oko 400 grla stoke, o čemu je vladu 
izvijestio vojnik saniteta u Ošlju (DA 17, 2131, 88, 116). Kacamorat Brgata izvijestio je u siječnju 1692. o hajducima 
koji su Osočanima pokrali stado dok je neovlašteno paslo na hercegovačkom pašnjaku (DA 17, 2132, 220). U svibnju 
1692. već spomenuti Pavo Andrin, vojnik saniteta u Kliševu, pratio je preko granice Kliševca koji je htio naplatiti dug 
od nekog Vlaha. Na povratku naišli su na hajduke iz Obrća koji su zarobili vojnika pod optužbom da uhodi za Turke. 
Zatražili su od njega 20 cekina otkupa. Vojnik je iznos uspio spustiti na 16 cekina. Dio te svote hajduci su mu oteli 
odmah, a ostalo će im donijeti za 8 dana. Ako to ne učini, hajduci će ga naći i ubiti (DA 17, 2125, 68). U rujnu 1697. 
hajduci iz Grahova oteli su spomenutu Stanu Stojanovu, Vlahinju iz Taleža, sluškinju Miha Keleza u Postranju, te 
Niku Ivana Ljubojeva, dok su žele na obližnjem brdu. Vojnik saniteta pronašao je na mjestu otmice šaku kose, kosijer 
i uzicu. Kao što je već rečeno, Vlahinju Stanu spasio je neki kurir i odveo je u Trebinje, odakle se vratila u Postranje. 
Nika je uspjela uteći (DA 17, 2125, 186, 188). Vojnik saniteta Vodovađe izvijestio je u veljači 1698. o pljački koju su 
počinili Vlasi iz Kruševica (DA 17,2125, 209). U svibnju 1698. Pavo Uskok, vojnik saniteta u Vitaljini, javlja da Vlasi 
namjeravaju razoriti stranj Orsata Sorga u Vodovađi. Radi se osveti za pogibiju Miha Mravčevića, Vlaha iz Prijevora, 
kojega je u sukobu ubio Pero Brajović iz Mikulića upravo ispred tog stranja (DA 17, 2125, 233). 

35. U siječnju 1687. vojnik saniteta Brgata svjedoči o dubrovačkim podanicima sudionicima u hajdučkom prepadu 
na dvije karavane (DA 17, 16, 1675). Istodobno, na Brgatu su uočeni dva Vlaha i dvije Vlahinje kako nose vreće kruha 
kupljenog od Brgaćanina Marina Kristova. Svjedoci su odmah obavijestili vojnika saniteta. Pokrenuta je istraga u kojoj 
je utvrđeno da je Marin Kristov osmanskim podanicima prodavao i oružje (DA 17, 2052, 96). U srpnju 1690. Dubrovčani 
vode istragu protiv Nikole Orepića, Matka Koprivice, Đuriše Nikolina, Nikolu Gvozdena, hajdučkih jataka u Stravči, 
i tamošnjeg vojnika saniteta. Opuženi su za jatakovanje s hajducima, koje su upozorili da neki Turci imaju namjeru 
doći u Stravču (DA 17, 2053, 8). U svibnju 1698. vojnik saniteta Vitaljine svjedoči o osvetničkim prijetnjama Vlaha 
zbog navodnog umorstva njihova sunarodnjaka u Konavlima (DA 17, 2125, 233). U ožujku 1699. Osočani su ubili 
dvije Vlahinje, majku i kćer prezimenom Jaljević, u selu. Lopoč na osmanskom području, u neposrednoj blizini Osojnika. 
Naime, u Primorju su učestale pljačke otkako je Nikola Jaljević, sin i brat ubijenih, počeo špijunirati za Turke i Vlahe. 
Osim toga, Jaljević je ubio jednu Salačku. Po naređenju Malog vijeća, šest Osočana i šest vojnika, među njima i vojnik 
saniteta Ivan Kolenda, krenuli su u potragu za Jaljevićem. Pokušavajući iznuditi priznanje gdje se Jaljević krije, Osočani 
i vojnici ubili su njegovu suprugu i jednu kćer. Drugu kćer teško su ranili. Nakon istrage, koju su provele dubrovačke 
vlasti, vojnik saniteta osuđen je na 4 mjeseca neplaćenog rada za dubrovačku državu (DA 17, 2051, 60). 


36 DA 17, 2053, 23 (Antun Điković, kacamorat u Čepikućama, 2. i 7. ožujka 1691.). 


37. Godine 1668. hajduci su u Konavlima ubili četiri Turčina. Zabrinuti konavoski knez bojao se osvete sunarodnjaka 
pobijenih, kojima nitko neće moći dokazati da dubrovački podanici nisu imali udjela u tom pokolju jer su upravo tih 
dana Konavljani Pero Bronzan i Ivan Kovačić Škadrica neprekidno pljačkali po hercegovačkim selima. Bolje bi bilo 
kazniti nekoliko Konavljana, objesiti bar jednoga, nego izgubiti čitave Konavle, koje će ljutiti Turci sravniti sa zemljom, 
zaključio je knez (R. Samardžić, Borba Dubrovnika: 385, 386. DA 17, 2129, 98). 

S druge strane, u studenome 1692. Dubrovčani su optužili hajduke za poharu više primorskih sela iz osvete jer su 
Primorci pripomogli osmanskoj obrani Popova. Mlečani su pak tvrdili da su hajduci poharali tek dvije primorske kuće 
onih koji su se borili na strani Osmanlija. Mjesec dana kasnije, Dubrovčani su se žalili na Porti da su hajduci iz istog 
razloga poharali sva primorska sela od Osojnika do Slanoga (J. Radonić, Dubrovačka akta i povelje, IV, 2: 218, 229). 

doba ratova kakav je bio Morejski. I dubrovački su se podanici tada prilično oštro raslojavali na 
hajduke i nehajduke, potičući tako osvetničku reakciju sučeljene strane iz Hercegovine.?7 Apsurd 
u Hercegovini, gdje su hajduci pljačkali i ubijali vlastite sunarodnjake, vladao je iu Dubrovačkoj 
Republici. Dubrovački su hajduci nasrtali na svoje sunarodnjake nehajduke. Dubrovački su 
nehajduci progonili i hvatali svoje sunarodnjake hajduke.3? 


Klima bezvlašća u Hercegovini predstavljala je pravu priliku: »Pođmo, sad je raspus, možemo 
zahititi životinje u turskomu, neće nam niko ništa« - bio je neoborivi argument koji se krišom širio 
dubrovačkim područjem,# privlačeći i »gladne i gulozne«. 


Unatoč svim mjerama i prijetnjama dubrovačkih vlasti, odlazak u hajduke s područja Republike 
bio je redovita pojava. Potraga za imenima dubrovačkih hajduka provodila se češće u Konavlima, 
potom i u Župi i Primorju.“! Drugog svibnja 1684., nedugo nakon što se Venecija uključila u rat 
protiv Osmanlija, Senat je proglasio smrtnu kaznu za one koji se u roku od osam dana ne vrate 
kućama iz hajduka. Dvadeset i drugog svibnja Senat je produžio rok do 15. lipnja 1684. godine za 
sve one koji nisu osuđeni za konkretno nedjelo počinjeno s hajducima. Sutradan je donesena 
dodatna odredba prema kojoj će svatko tko nije počinio konkretno nedjelo dobiti 100 dukata 
nagrade ako privede dubrovačkog podanika koji je nedjelo počinio.“ Tijekom travnja godine 
1687. Dubrovčani su donijeli dvije odredbe u vezi svojih podanika, hajduka. Jedan plemić upućen 
je s vojnicima u Gruž, gdje će pohvatati dubrovačke hajduke, a ako budu pružali otpor može ih 
dati pobiti. Koncem mjeseca, 150 vojnika s dubrovačkim plemićem na čelu uputilo se u potragu 
za dubrovačkim hajducima. Vojnici su krišom krenuli iz Grada s dozvolom da ubiju svakoga tko 
pruži otpor. U lipnju 1692. Senat je opet pozivao kući dubrovačke hajduke koji se nisu ogriješili 
o zakon. U travnju 1693. nudio je onima koji su još uvijek u hajducima službu u mornarici 
napuljskog kralja, jamčeći im neometan boravak na području Republike do odlaska u Napulj.# 
Dakako, Dubrovčani su po potrebi poduzimali korake protiv hercegovačkih hajduka koji su na 


38 U prosincu 1686, žale se Konavljani na hajduke iz Prijevora, među kojima su prepoznali sunarodnjake Nika 
Metkovića, Ivana Vrnjasa, Ivana Kušelja 1 Đura Markovog (Mikulići) te Mata Marina i Miha Pavlovog (Pločice), koji 
su u Konavlima opljačkali 3 vola i više ovnova (DA 17, 2131, 84). U ožujku 1694. hajduci, među kojima su bili 
dubrovački podanici Nikola Krilin iz Čepikuća i Ivan Barkidžija iz Lisca, napali su Pera Nikolina iz Lisca i vezali ga, 
a potom su isto učinili i s Jozom Lučinom iz Dola. Tražili su 22 dimije otkupa za prvog, a 15 cekina otkupa za drugog 
(DA 17, 2125, 55). Inače, Ivan Barkidžija pobjegao je u hajduke nakon što je u rujnu 1693. godine ubio sumještanina 
Pava Stjepanovog (Tolju) (LC, 32, 184, 184v, 217v-219, 231v-233, 240v). U ožujku 1697. hajduk Pero Cvijetin i iz 
Stravče opljačkao je s drugim hajducima Nika Mihajlova iz Brotnica i Pijerka Baletina iz Stravče. Prijetio je da će ih 
pobiti ako ne otkupe pokradenu im stoku i tražio od njih da mu plaćaju harač (DA 17, 2125, bez broja, datiran 11.3.1697.). 
U studenome 1697. Pero Grdanović iz Stravče opljačkao je svoje selo s četiri hajduka iodveo 4 goveda (konac listopada), 
dan poslije odnijeli su 50 komada sitne stoke, a potom još 30 grla. Inače, Grdanović je izveo još jedan napad na Stravču 
zajedno s 80 hajduka među kojima su bili Duka Jakšić i Mitar Haćimović (DA 17, 1686, 7). 

39. U studenome 1686. godine Župljani su uhvatili dubrovačkog podaniku Nikolu Bogišića koji je pljačkao s 
hajdučkom družinom iz Perasta. Istodobno, bratimi iz Stravče gonili su Pera Klarića iz Lovornog, lopova, vjerojatno 
hajduka, a on je u posljednjem trenutku uspio ujuriti u crkvu u Stravči. Kad ga je svećenik pokušao zaštititi, bratimi su 
mu odbrusili: »I ti dum Frano pokrivaš lupeže, i tebi donose kvartijere mesa.« (DA 17, 2131, 113, 115). 

40. Navedene riječi izrekao je Brgaćanin Frano Matkov Vojvodić (DA 17, 16, 1675). 


41 DA 17, 2052, 13 (istraga o Konavljanima u hajducima, 27.6,1684.), 93 (istraga protiv uhićenih dubrovačkih 
hajduka Jakova Nikolinog Uhodića iz Uskoplja i Župljanina Ilije Pavlovog Ćunjića, 30.4.1687.); DA 17, 16, 1665 
(istraga protiv Konavljana, hajdučkih jataka, 1684.), 1670 (isto, 30.9.1687.), 1671 (isto, 1687.), 1675 (istraga protiv 
Župljana u hajducima, 1687.); CR (Acta Consilii Rogatorum, serija 3, PAD), 128, 222v (odluka Senata o provođenju 
istrage protiv Primoraca koji su sudjelovali u hajdučkoj navali na stonsku skalu, 22.4.1687.). DA 17, 2052, 14 (istraga 
protiv Đura Vragolova, Konavljanina iz Brotnica, 23.5.1689.). 

42. CR, 127,2 (odredba Senata, 2.5.1684.), 19 (isto, 22.5.1684.), 19v (isto, 23.5.1684.). 


43. CR, 128, 214 (odredba Senata, 5.4.1687.), 222v (isto, 22.4.1687.), 225v (isto, 29.4.1687.). CR, 132, 102v 
(odredba Senata, 29.6.1692.), 217 (isto, 14.4.1693.). 

području njihove države počinili zločine, pa su tijekom Morejskog rata više njih pogubili.“ 


Prijetnje i pozivi naveli su neke dubrovačke hajduke da se vrate u svoja sela, no čini se da su 
bili voljni iskoristiti prvu priliku da se ponovno odmetnu. Godine 1687. kući se vratilo nekoliko 
Konavljana »ma su tjeli od skoro i opet otiti u hajdučinu, da im se namjeri otišli bi udilje, i ovo 
sam čuo od njih istijeh govoriti«, tvrdio je netom uhićeni hajduk iz konavoskog Uskoplja.# Uistinu, 
nekoliko mjeseci kasnije, neki od njih opet su bili u hajducima.46 


Neki dubrovački podanici bili su s hajducima tek jednom ili nekoliko puta, nakon čega su se 
vraćali kući uz žarke nade da dubrovačke vlasti neće doznati za njihov izlet. Neki od njih pokazali 
su se krajnje nevještima u hajdučkom poslu: dok su hajduci jednom prilikom (1687.) pljačkali 
karavanu koja se kretala iz Dubrovnika, njihovi sudrugovi, dubrovački hajduci, nisu se uspjeli ni 
snaći. Nagrada koju su dobili odgovarala je udjelu u akciji: »to vam za vino, kad nijeste s nami 
bili, veće vas udio ne može doć, a to vam davamo neka drugu rotu dođete s nami« - obrazlagao je 
harambaša udijelivši nekima po cekin, nekima dva, nekima po nekoliko grošeta. 


Dubrovačke vlasti pokrenule su temeljitu istragu o toj pljački i utvrdile da je u njoj sudjelovalo 
tridesetak Župljana. Doznavši i imena onih koji su se priključili hajducima u prepadu na karavanu 
voska, koja se kretala prema Dubrovniku, te onih koji su sudjelovali i u drugim pljačkama i 
prepadima, vlada ih je preko župskih kaznaca pozvala da slobodno dođu pred ispitivača Frana 
Ragninu i dadu iskaz o prepadima u kojima su sudjelovali, nakon čega se mogu slobodno povući. 
Dakako, odazvala se tek trećina prozvanih Župljana.7 


Za razliku od »nevještih«, drugi, okorjeli u pljačkama, nisu se smjeli zadržavati u svojim 
selima, pa su ih krišom obilazili. Najpoznatiji su bili sljedeći: 


Dubrovčani su u dva navrata raspisivali tjeralicu za Đurom Vragolovom, koji se hajducima 
priključio na samom početku Morejskog rata i sudjelovao je u više hajdučkih pljački. Uhitili su ga 
u svibnju 1689. godine i ispitali. Tijekom istrage ukratko je opisao što je sve radio nakon bijega iz 
Republike: »Prva dva godišta bio sam s hajducima, druga dva sto sam ranjen u Perastu bivši bio 
ranjen u nogu kad sam bio s hajducima, jedno godište bio sam na fusti a jedno došo sam na Carinu 
harambaši Miladinu i potežem platu.« Vragolov je zadavljen u tamnici u dva sata u noći s 27. na 
28. svibnja.+5 


44. Dubrovčani su uhitili i smaknuli Radojicu Kovačevića i Mirčetu Deanovića (1688.), te Radoja Boića (1696.) 
(S. Nazečić, »Hajdučke borbe oko Dubrovnika u drugoj polovini 17 vijeka i naša narodna pjesma.: 35, 36). Prijevarom 
su se poslužili 1685. godine, kada su se prema Cavtatu kretali hajduci s nekoliko zarobljenih Turaka i zaplijenjenom 
karavanom. Tada su naišli dva dubrovačka kapetana koji su hajducima rekli da moraju inscenirati sukob s njima zbog 
prisustva Turaka, Pucat će na hajduke ali iz praznih pušaka. Uskoro je uslijedio napad na hajduke, ali iz punih pušaka, 
tri hajduka su odmah ubijena. Preživjeli su se počeli povlačiti ostavivši i karavanu i zarobljenike i svoje kabanice i 
vreće. Izginulo ih je još deset, a više ih je ranjeno. Godine 1692. dubrovačka je vlada uputila u Trebinje dvanaest 
dubrovačkih podanika kako bi ubili hajduka Savu Miletinog (B. Hrabak, »Trebinje, Popovo i donja Neretva: 73, 74, 
91). 

45. DA 17, 2052, 93 (iz iskaza Jakova Nikolinog Uhodića i Ilije Pavlovog Čunjića, 30.4.1687., radi se o 
Konavljanima Petru Voihniću, Petru Crnokuru, Matku Mantalici, Đuru Andrinu, Petru Bastohanu i Paskoju Ivanovu). 

46. DA 17, 16, 1670 (istraga protiv dubrovačkih hajduka koji su nasilno oslobodili uhićenog sudruga Nikolu 
Perčića, 30.9.1687., u oslobađanju su sudjelovali spomenuti Petar Bastohan, Petar Crnokur i Matko Mantalica te Ivo 
Marka Katušića iz Gabrila). 

41 DA 17, 16, 1675 (istraga je provedena 1687. godine). 

48 _B. Hrabak, »Trebinje, Popovo i Donja Neretva...: 72, 74. DA 17, 2052, 13 (iz istrage protiv Stjepana Lukinog 
Ždera Voihnića iz Močića, 27.6.1684.), 14 (istraga protiv uhićenog Đura Vragolova, 23.5.1689.). CR, 130, 70 (odluka 
Senata o smrtnoj presudi za Đura Vragolova, donesena 27. svibnja 1689. godine, 11 plemića glasalo je za, a 7 protiv 
ove presude). 

Pero Bronzan (Vignji), Ivan Kovačić Škadrica, Đuro Alaga (obojica iz Mihanića) također su 
znameniti hajduci Morejskog rata, a Bronzan i Škadrica bavili su se hajdučijom i u Kandijskom 
ratu. »Čuo sam, Gospodo, da svak vika na njih trojicu da su oni bili glavari od svih Konavljana 
koji su bili u hajducima«, kazao je jedan od svjedoka, kaznac S. Martina Nikola Saulović, za 
vrijeme istrage koju su dubrovačke vlasti vodile protiv navedenih 1684. godine. Saulović je 
posvjedočio i o jednoj pljački koju su spomenuti počinili u okolici Prijevora: »... anci, nahodeći se 
jana Petrov dan na časti u Pavlju brdu, tu čeljad govoraše da kad su plijen zaplijenili za Prijevorom, 
da je jedna Vlahinja zaklinjala Petra Bronzana mukom Božjom da joj ostavi jedno bravče i da joj 
nije ni jedno tio ostaviti negoli je sve odagno i tu se govorilo da su rečena trojica najveće poglavice 
bili među Konavljanima i najveće zlo činili, i harambaše bili, i to sve Konavli znadu, i najveća 
vojska na njih stala je.« Nakon te pljačke koju su čini se počinili usred bijela dana, Pavo Fjorović, 
kaznac Vodovađe, kazao im je: »Zašto ovo činite, koliko će naša Gospoda imat fastidija s ovoga i 
mi siromasi patiškati, ovako bjelodanje da plijenite.« Nikolu Jančića, drugog svjedoka, dubrovački 
su hajduci jedne noći zvali da im se pridruži: »Hodi da ti mi damo vina gori na gumnu i da dođeš 
šnami da štogod zajmimo životinje turske oli vlaške.« »Ivan Škadrica, Đuro Đukan, Đuro Alaga, 
sva tri iz Mihanića, sveđ su žudjeli i Boga molili da se prije rat učini da otiđu hajducima i oni su 
najprije otišli šnjima...«, dodao je Nikola Matov Kanjuo iz Mihanića.4? 


Osim navedenih, u zapisnicima su zapisani i mnogi drugi dubrovački hajduci. Mnoga imena 
zabilježena su i u pritužbama osmanskih vlasti i njihovih podanika.5% 


49 DA 17, 16, 1665 (istraga protiv Konavljana koji su se oglušili na pozive vlade i nakon 15, lipnja 1684. još su 
uvijek bili u hajducima, 1684.). Kao hajduci navode se i: Pero Brajović iz Mikulića, Ivo Paljetak iz Poljica, Stjepan 
Caputović Marinović iz Pridvorja, Nikola Stjepanov Gvozden iz Dube, Vidak Carević iz Čilipa, Stjepan Pavlov Caputović 
i Pavo Brgulović iz Butkovine, Stjepan Milanić rečeni Mišević, Miho Matkov Redžo, Raič Petrov, Matko Koprivičić, 
Nikola Petrov Baletin, Ivan Vukotić, braća Pavo i Boško Orepić svi iz Stravče, Miho Kurajica, Miho i Mato Lučić, Ivan 
Vragolov, Mato Martinović svi iz Brotnica, Petar Bastohan iz Jasenice, Petar Popić iz Kune, Nikola Rašić (Drvenik), 
Pero Madešković (Drvenik), Marko Đurišin i Miho Markov Katušić svi iz Gabrila, Đuro Radin i Raosav Letunić iz 
Mihanića, Nikola Bronzan (Vignji), Ivan Hidža (Vignji), Miho Koprivica (Radovčići), Stijepo Bečić, Mato Markov 
Rešetar (Čilipi), Miho Borovinović (Čilipi) 

Spomenuti Ivan Škadrica i Ivo Paljetak, zajedno s Perom Štoketinim iz Pločica, Đurom Urjevićem iz Ljute, Božom 
i Nikolom Petrovim braćom Iva Paljetka, pod vodstvom Vlahuše Glumca iz Ljute, pokušali su godine 1676. počiniti 
pljačku u Mokrinama koja je tragično završila. Vodič im je trebao biti Jovan Lončarević iz Mojdeža, no on ih je izdao 
i upozorio Mokrinjane. Kad su Konavljani stigli, Mokrinjani su ih dočekali spremni, ubili Nikolu Petrovog Paljetka, 
Đura Urjevića ranili, a Škadrica je jedini uspio pobjeći. Mokrinjani su preostale zarobili i oslobodili kad su im platili 
otkup. Konavljani i Vlasi zataškali su događaj, koji se nije spominjao do svibnja sljedeće 1677. godine, kada je Vlahuša 
Glumac u Mrcinama u svađi odsjekao ruku Jovu Kneževiću, Vlahu. Uskoro se pojavio novski kadija pred kojim su 
Vlasi prvi put spomenuli prošlogodišnju pljačku zbog koje je i došlo do okršaja u Mrcinama. Dubrovačke vlasti pokrenule 
su rigoroznu istragu, no spomenute Konavljane nisu uspjele uhititi (DA 17, 2051, 92). 


50. Urujnu 1685. Ibrahim, susjed Dubrovčana, žali se na dvije pljačke koje su proteklih mjeseci počinili Stravčani 
i Dubljani, Đuro Kolić i Petar Brailović, pokravši četrdeset grla krupne stoke, nešto odjeće i sjekiru (AT, B 52, 33). U 
prosincu 1686. hajdučki harambaše Niko Vuković i Periša žale se na Konavljane iz Bana koji su ih pretukli i pokrali im 
6 grla sitne stoke (DA 17, 2131, 106). Istodobno, žali se Sulejman Čelebija Murtosubašić kako su Konavljani Andrija, 
Petar i Nikola Bogišić, Nikola Puhović, Marko Đurić i Matko Demović provalili u kuću njegovih kmetova u Prijevoru, 
pokrali su sve što su mogli ponijeti, muža i ženu su ubili, njihova sina oteli, međutim uskoro su ga pustili (AT, B 53, 
38). Istodobno se i vlaški knez Vuk Jovanović žali na palež i pljačke koje su počinili Župljani na čelu s harambašom 
Stjepanom Kelezovićem iz Postranja (AT, B 53, 44). U siječnju 1687. Konavljani su pokrali 18 volova trebinjskim 
Turcima (DA 17, 2052, 94), a Ibrahim-aga Hajdarović piše Dubrovčanima kako je Miho Arbanas iz Ljute svojedobno 
ukrao pšenicu koju su njegovi kmetovi za njega kupili u Konavlima. Konavoski knez je dosudio u Hajdarevićevu korist 
no Arbanas još nije nadoknadio štetu (AT, B 53, 36). U travnju 1687. Dubrovčani su uspjeli uhititi hajduke, Konavljanina 
iz Uskoplja Jakova Nikolinog Uhodića te Zupljanina iz Kupara Iliju Pavlovog Cunjića, Obojica su bili s hajducima na 
osmanskom tlu, gdje su vrebali na Turke i pandure kako bi ih opljačkali i oteli. Na koncu, zarobili su dva Vlaha i krili 
se na Obodu (DA 17, 2052, 93). Godine 1687. Konavljani su sudjelovali u hajdučkom prepadu na Sutorinu, Uslijedila 
je osveta Novljana u Konavlima. Jednog hajduka iz Konavala dočepali su se osmanski panduri i odrubili mu glavu (DA 
17, 16, 1671. AT, B 52, 39). U prosincu 1687. Konavljani iz Površi, naročito oni iz Mrcina, uputili su se s hajducima u 
pljačku Turaka. Crnogorci su iskoristili odsustvo Mrcinjana i opljačkali im selo do temelja (J. Radonić, Dubrovačka 
akta i povelje, knj. IV. sv. 1: 310). Godine 1688. Konavljani su pokrali 8 volova u Dračevici (DA 17, 16, 1680). U 

Pored sudjelovanja u hajdučiji, dubrovački su podanici i na drukčije načine radili ono što se 
njihovim gospodarima nikako nije sviđalo. 


Neki su posredno pripomagali hajducima tako što su od njih otkupljivali plijen netom otet u 
Hercegovini ili čak na samom dubrovačkom području.5! 


Drugi su primali na čuvanje imovinu Vlaha, što je još više mamilo hajduke na dubrovačko 
područje. Kad je dubrovačka vlada godine 1687. pokrenula istragu protiv onih koji su čuvali 
vlašku imovinu, ustanovila je da su Vlasi iz Kruševica, Mojdeža, Prijevora, Zubaca, Zdoca, Žvinja 
u Konavlima pohranili oko 840 grla stoke. Hajduci, većinom njihovi rođaci i sumještani, i neznatim 
dijelom Vlasi nehajduci, uspjeli su pokrasti 730 grla.52 


Osim navedenih angažmana, od kojih je svaki nosio rizik, materijalnu štetu i pogibiju, 
dubrovački su podanici tijekom Morejskog rata u više navrata potaknuli osvetničke sukobe, odnosno 
prave male ratove u kojima su pretrpjeli dodatne gubitke. Ti su ratovi trajali u razdoblju od 1689. 
do 1699., kada su ubili deset mletačkih, odnosno odmetnutih osmanskih podanika. Veći dio 
umorstava počinili su u goloj samoobrani ili u sukobima koje je u pravilu izazvala druga strana,?? 
a dio su počinili iz krvne osvete.*“ Najpogubniji je bio osvetnički rat koji je trajao čak devet 


siječnju 1696. Lovro Miletić iz Postranja ukrao je 9 volova Simi Jakšinu, Vlahu. Kancelar župskog kneza natjerao ga 
je da vrati pokradeno (DA 17, 2125, 95). U srpnju 1697. jedan Novljanin se žali da ga je pokrao Ivan iz Butkovine (DA 
17,2125, 164). U lipnju 1698. Đuro Kojkalo iz Ravnog žalio se u dva navrata na dubrovačke podanike koji su pokrali 
i nasmrt isprebijali neke Vlahe (DA 17, 2125, 243, 247), U studenome 1698. žali se serdar Miško Kadijević kako mu 
je Glumac iz Lisca pokrao konje, a Mravinčani oružje i odjeću (DA 17, 2125, 227). 


5! Tijekom istrage provedene 22.6.1684. Dubrovčani su utvrdili da su hajdučki plijen otkupljivali stanovnici 
Petrače, Cibače, Celopeka, Postranja, Brgata, Kupara (DA 17, 16, 1664). Godine 1687. Dubrovčani su proveli istragu 
protiv Konavljana kod kojih su Vlasi pohranili svoja stada da ih zaštite od hajduka. Utvrdilo se da su hajduci veći dio 
pokrali, a ponešto od toga otkupili su pojedini Konavljani (DA 17, 16, 1674). 


32 DA 17,16,1674i DA 17, 2125, 289 (popis Konavljana iz Mrcina, Pičeta, Butkovine, Dunava, Zastolja, 
Pavljeg Brda, Vodovađe, Vatasa i Bana koji su čuvali vlašku imovinu, 1687.). Usporediti s B. Hrabak, »Trebinje, 
Popovo i donja Neretva...: 78. 


53 U listopadu 1696., Majkovac Stjepan Đurin »Milić« ubio je u Majkovima Donjim hajduka Mihajla Mitrovog 
braneći, zajedno s ostalim Majkovcima, svog sunarodnjaka Ivana Panđu kojeg su hajduci htjeli ubiti (LC, 37, 117- 
117v, 119-120. DA 17, 1686). U prosincu 1696, Miško i Radiša Kadijevići iz osvete su napali i opljačkali Pavlića 
Paskojeva iz Majkova Gornjih. Oteli su mu sina Paskoja. U siječnju 1697. Damjan Kadijević i njegovi hajduci pokrali 
su u Majkovima Gornjim 300 grla stoke, ubili Boška Radina, njegovu trudnu ženu i dva brata Delije. Uslijedile su 
pljačke po cijelom Primorju (DA 17, 2125, 118, 126. DA 17, 2125, 142). Godinu dana kasnije isti su hajduci pokrali iz 
Grgurića oko 320 grla stoke (DA 17, 2125, 220). U listopadu 1696. Baro Božin (Brgat) je u dubrovačkom predgrađu 
Pločama ubio Vlaha Vasilja Kaluđerovića, hajduka harambaše Mitra Haćimovića, jer je pogrdno govorio o Dubrovčanima. 
U sukobu noževima Baro Božin je ranjen (LC, 37, 118-118v). Sljedeće godine osvetio se harambaša Haćimović otevši 
Brgaćanina Matka Vojvodića i opljačkavši Stravču. Hajdučki vojvoda Duka Jakšić, koji je pljačkao zajedno s 
Haćimovićem, oteo je Zupljanina Boška Drobarevića (DA 17, 2125, 182. DA 17, 1686, 7. DA 17, 2125, 203, 307). 
Godine 1700. Haćimović je Bara Božina izazivao na megdan zbog umorstva Kaluđerovića, a kako je Baro bio voljan 
odazvati se, Dubrovčani su ga zatvorili da izbjegnu skandal (DA 17, 3346, 5, te dokumenti bez broja datirani 25.7.1700. 
i 26.7.1700. Hamdija Hajdarhodžić, »Neki podaci o stanju na dubrovačko-hercegovačkoj granici poslije Karlovačkog 
mira: 279). Koncem veljače 1698., Konavljanin Pero Brajović (Mikulići) počinio je dvostruko umorstvo nad hajducima 
i tako dao povoda za nove osvete. Brajović se prvo sukobio s pijanim hajducima koji su ispred stranja u Đurinićima 
terorizirali njegova prijatelja Ivana Kisu. Ubio je Miha Mravčevića, Vlaha iz Prijevora (DA 17, 1686, 9. LC, 40, 6-6v). 
Dan kasnije u Mikulićima je ubio Nikolu Šarova, Vlaha iz Dračevice. Navodno nije bilo sumnje da je Vlah u Mikulićima 
uhodio za pljačkaše (DA 17, 1686, 10). Brajović je pobjegao u Perast i zaposlio se na jednoj navi. Petnaestak dana 
nakon što je počinio umorstva, pismenim je putem molio oprost od kneza i vlastele (DA 17, 2125, 215). Poslije toga 
uslijedili su hajdučki upadi duž cijele dubrovačke granice. Hajduci i Crnogorci ubili su na Bosanci Pava Popovića 
osvećujući se za dva ubijena Vlaha. Pljačkali u Banima i Mrcinama. Crnogorci su u Prapratnom ranili Mrcinjanina 
Mata Grmoljeza i oteli mu kćer. Odgovor na pritužbe glasio je kako dubrovački podanici duguju krv (DA 17, 2125, 
240, 242, 248, 251, 258, 264). Trinaest godina kasnije, u listopadu 1711., Sladoje, sin ubijenog Nikole Sarova, skupljao 
je četu koja će pljačkom osvetiti pogibiju njegovog oca (DA 18, 181/5, 250). 

54. Koncem 1688., početkom 1689. Vuko Silin (Vodovađa) i Ivan Rokolj (Gunjina) ubili su u blizini Bana hajduka 
Ivana Rohoja, Vlaha iz Zdoca uz uzvik: »Pasja vjero, nosi nam krv s očiju« (DA 17, 2052, 67). Nekoliko mjeseci prije 
toga, Miše Silin, Vukov brat, ubio je Damjana, pravoslavnog popa također iz Zdoca (DA 17, 2052, 80). Nema sumnje 

godina (1689.-1698.), a započeli su ga mletački hajduci, odnosno panduri s Javora u listopadu 
1689., kada su u Mrcinama pili, napili se i počeli pucati po selu. Odlazeći, napali su pastira na 
nekom pašnjaku i pokušali mu ukrasti stado. Potom, kad su već bili s druge strane granice, obratio 
im se Konavljanin Miho Puhojev, tovjernar plemića Vlaha Bosdari. Hajduci su, naime, bili dužni 
za neko, tko zna kad popijeno vino, a Bosdari je Puhojevu zaprijetio da po svaku cijenu mora 
naplatiti dug. Tovjernar se nije usuđivao prijeći granicu, a harambaša Draško mamio ga je da im 
priđe prisežući da mu neće naškoditi. Teška srca Miho im je ipak prišao i izložio problem. Istog 
trenutka harambaša je promijenio raspoloženje. Sudrugu Peru Kocuniću obratio se na »kozarskom« 
(romanskom jeziku) da ga Miho ne bi razumio i naložio mu da ubije Miha. Hajduci su odmah 
zapucali, Miho je pao ranjen. Čuvši puenje Konavljani su odmah dotrčali. Uslijedilo je puškaranje 
u kojemu su poginuli hajduci Pero Kocunić, Vukalo Jovanić i Vučić Vukobratović. Ranjeni Miho 
Puhojev osobno je svjedočio o ovom događaju. Po svemu sudeći, u obračunu protiv Vlaha posebno 
se istaknuo dubrovački hajduk, Konavljanin Mato Pulić, kojemu su spomenuti nekoliko godina 
prije ubili ženu i djecu i potpuno ga opljačkali. Pulić se već godinama nalazio u hajducima Boška 
Lučića.?* Odmah su uslijedile osvetničke pljačke po Dubi, Mrcinama i Stravči. U siječnju godine 
1691. dubrovački pregovarač sastao se s mletačkim nadintendantom u Novom Burovićem u 
Prijevoru i pokušavao ugovoriti prekid konavosko-hajdučkog rata.5$ Tek koncem studenoga 1695, 
u razgovoru s Burovićem, dubrovački pregovarač Pasko Primi riješio je pitanje dugovanja krvi za 
spomenuta tri hajduka.57 


U kolovozu 1696., dakle godinu dana nakon što je riješeno pitanje trojice hajduke poginulih 
1689., javlja se harambaša Draško Čunić kao predstavnik skupine kojoj su poginuli hajduci pripadali 
i traži od Dubrovčana da mu predaju njihovu odjeću, oružje i novac. Poslije višekratnih propalih 
pregovora pitanje je riješeno početkom lipnja 1698., kada su Dubrovčani hajducima isplatili 40 
dukata kao protuvrijednost za odjeću poginulih hajduka i predali im njihove tri puške i dva mača.5$ 
U međuvremenu, od listopada do prosinca 1696., zubački hajduci pod vodstvom harambaše 
Kuzmana Kneževića pljačkali su i oteli dvoje djece, Milkovićevog sina kojeg su ubili i Jančićevu 
kćer, koju su prodali Crnogorcima. Kao uvjet za prekid neprijateljstava tražili su 60 dukata 


da se radilo o krvnoj osveti Silina usmjerenoj prema Vlasima iz Zdoca, a nije poznato čiju su krv željeli osvetiti. U 
ožujku 1691. Vlasi, sudrugovi ubijenog [Ivana Rohojeva, dočekali su na Debelom brijegu i ubili Miša Silina, Vukovog 
brata, a Ivana Rokolja su ranili (DA 17, 2132, 171). Hajduke izvršena osveta nije zadovoljila, pa su u siječnju 1694. 
izvršili napad na kuću Silina u Vodovađi. Zaklali su braću Vuka, Ivana i Vlaha, njihova oca Pera te njegova trogodišnjeg 
nećaka. Potom su sve opljačkali i zapalili im kuću. Zatim su u Pavljem Brdu isjekli Ivana Rokolja, opljačkali mu kuću 
i zapalili je (J. Radonić, Dubrovačka akta i povelje, 2: 322). Nadalje, u kolovozu 1692. godine hajduci su iz nepoznatih 
razloga ubili dubrovačkog podanika Trojana Bjeloglava. Četiri mjeseca kasnije osvetili su ga njegovi sunarodnjaci, po 
svoj prilici Frano Vojvodić, Jozo i Mato Dajković, ubojstvom hajduka Nikole Vukosavića. Hajduci su namjeravali 
uzvratiti krvnom osvetom. Nije poznato jesu li je i ostvarili (S. M, »Saslušanje jednog hajdučkog harambaše.« Istoriski 
zapisi 1 (1953): 256-259). 

55. DA 17, 2052, 93 (podaci o Puliću kao hajduku Boža Lučića iz Perasta, iz istrage protiv uhapšenih hajduka 
dubrovačkih podanika Jakova Nikolina Uhodića i Ilije Pavlova Čunjića, 30.4.1687.). DA 17, 2125, 112 (podaci o 
umorstvu Pulićeve obitelji, iz uputstva dubrovačkom pregovaraču s hajducima, 27.11.1696).. DA 17, 16, 1682. DA 17, 
2052, 18 (istrage povodom sukoba Mrcinjana s pandurima s Javora, listopad, 1689.). 

56 DA 17, 2053, 5 (u studenome 1689. hajduci pod vodstvom Kuzmana Kneževića i Draška Palikućića ukrali su 
oko 390 grla stoke, nešto odjeće i oruđa Dubljanima, Mrcinjanima i Stravčanima, istraga provedena 17.12.1690.). DA 
17, 2132, 49 (hajduci ukrali 11 brava, pismo konavoskog kneza, 9.9.1690.), 82, 83, 104 (vijesti o pregovorima s 
Burovićem u vezi pobijenih hajduka, 16, 23. i 25 siječnja 1691.). 

57 DA 17, 2125, 81 (Pasko Primi o sastanku s Burovićem u Pičetama, Gruda, 16.11.1695.), 112 (uputstvo 
neimenovanom dubrovačkom poslaniku, 27.8.1696. Vjerojatno se radi o Peru Baletinu, zaduženom za pregovore s 
hajducima oko robe i oružja pobijene trojice. U ovom uputstvu Dubrovčani napominju kako se dugovanje za krv 
spomenutih riješilo u pregovorima s Burovićem 1695.). 

58 DA 17, 2125, 238 (potvrda zubačkog kneza Dragutina Đurovića da je od Dubrovčana primio novac i oružje, 
Prapratno, 7.6.1698.). 

protuvrijednosti za odjeću pobijenih sudrugova.?? U prosincu 1696. pokrali su čak 500 grla sitne 
stoke i 8 volova iz Dube. Konavljanima koji su se išli žaliti u Novi Burović je vratio manje od 
pola, tvrdeći kako mu ostatak nije na raspolaganju. Pljačku je obrazložio osvetom dubrovačkim 
podanicima na koje se njegovi hajduci neprekidno žale.60 


Ustanova osvete primijenjena na dubrovačkim podanicima nerijetko je prelazila uobičajene 
okvire, služeći kao izlika za bespoštedne pljačke, umorstva ili otmice. Osvetnički nagon takve 
vrste nikad se nije gasio, osvetnik se osvećivao u više navrata, kad god mu se pružila prilika i 
desecima godina kasnije pljačkao je pozivajući se na davno nedjelo koje ga je potaknulo na osvetu. 
Oni koji nisu imali nikakvih rodbinskih, pa čak ni sunarodnjačkih veza s ubijenima ili oštećenima 
nemilice su pljačkali i ubijali pod izgovorom osvete. 


U svim osvetničkim pohodima Vlaha (1689.-1699.) za deset pobijenih sudrugova pobijeno je 
ukupno trinaest dubrovačkih podanika, oteto ih je šestoro, jedan je odmah ubijen a sudbina ostalih 
je nepoznata. Pokradeno je oko 1400 grla stoke, ne računajući mnoge pljačke o kojima nema 
brojčanih podataka. 


Zaključak 


Tijekom ratova koji su se vodili u neposrednoj blizini Dubrovačke Republike, dubrovački 
podanici, posebno oni nastanjeni na granici, živjeli su u nepodnošljivim okolnostima. Tuda, kao 
i ostalim dijelovima Republike, gotovo su neometano prolazile i zadržavale se hajdučke čete. 
Neke od njih samo bi prošle, no većina je upadala u dubrovačka sela, otimala ljude i pljačkala sve 
do čega se moglo doći. Dubrovački seljaci s granice u takvim okolnostima nisu mogli nabavljati 
neophodne životne namirnice trgujući sa susjedima, nisu mogli koristiti hercegovačke njive i 
pašnjake, što je bio dio životne kolotečine na dubrovačko-osmanskoj granici u mirnodopskim 
vremenima. Tek kad su Mlečani osvojili zaleđe Republike, dubrovačkim se seljacima pružila 
prilika da nastave koristiti hercegovačko tlo, no uz čitav niz otežavajućih okolnosti: dubrovačka 
vlada nije blagonaklono gledala na suradnju s Mlečanima, odlazak u Hercegovinu bio je vrlo 
riskantan u ratnim vremenima, dubrovački su podanici bili prisiljeni surađivati s hajdučkim 
harambašama koji su ih pljačkali i ubijali, a kojima su Mlečani zbog zasluga dodijelili novoosvojenu 
zemlju. 


Strahote i bezvlađe Morejskog rata, koji je započeo dok su se još morale osjećati posljedice 
dugotrajnog Kandijskog rata (1645.-1669.) a i velikog potresa (1667.), zahvatile su u potpunosti 
pogranični pojas Dubrovačke Republike u kojemu je vladalo posvemašnje siromaštvo, glad i 
kuga. Vlada Republike vješto se političkim sredstvima borila za opstanak i interese svoje države 
u cjelini ali, kao vlada vojno nemoćne države, jednostavno nije bila u stanju djelotvorno zaštititi 
stanovništvo. To je pridonijelo većem angažiranju dubrovačkih podanika, pogotovo onih uz granicu, 
na ratnom poprištu. Vlada ih je pokušavala obuzdati različitim odredbama, braneći im suradnju s 
hajducima i s nehajducima, osim uz njena uputstva i kontrolu. No, ako je neutralnost dubrovačke 


59% DA 17, 2125, 111 (hajduci iz Zubaca pod vodstvom Kuzmana Kneževića ukrali 4 para volova u Prapratnom 
Mrcinjanima Radu i Đuru Kovačeviću, žalba spomenutih 17.10.1696.), 112 (uputstvo Peru Baletinu, dubrovačkom 
pregovaraču s hajducima, Ivan Rojović iz Grahova ukrao je još jedan par volova, hajduci Kuzmana Kneževića ukrali su 
80 brava, oteli pastire, Miljkovićeva sina i Jančićevu kćer, 27.11.1696.), 119 (Pero Baletin o pregovorima s hajducima, 
12.12.1696.), 123 (isti o sudbini otete djece, 31.12.1696.). 

9 DA 17, 2125, 114 (izjava Đura Miladinovića i Ivana Vitkovića iz Dube o stoki koju su im pokrali Vlasi te o 
susretu s Burovićem, 5.12.1696.). 

države bila jedva održiva na političkom planu, u praksi je pogotovo bila nemoguća. U pograničnom 
pojasu Dubrovačke Republike zavladali su zakoni potpuno jednaki onima koji su vladali u ratom 
zahvaćenoj Hercegovini. Stanovništvo se raslojilo na hajduke i njihove žrtve. Dubrovački su se 
hajduci odmetnuli od vlasti zbog duboke bijede, bježeći od ruke pravde, ili zato da bi iskoristili 
priliku. U družini s hercegovačkima napadali su vlastite sunarodnjake. Dubrovački nehajduci 
progonili su hajduke, i svoje sunarodnjake i ostale, pružali su utočište Vlasima nehajducima koji 
su izbjegli s ratnog poprišta i sklanjali im imovinu. 

I dok su dubrovačke nehajduke pljačkali hajduci, odlazak dubrovačkih podanika u hajduke 
poticao je hercegovačke Turke i pandure na pljačke po dubrovačkim selima s dobrim izgovorom. 
U svakom pogledu, anarhični poredak u Hercegovini zahvatio je pogranično dubrovačko područje 
poput zaraze. 

Vesna Miović-Perić 


DAILY LIFE IN DUBROVNIK'S FRONTIER VILLAGES 
DURING THE HAJDUK PERIOD (MOREAN WAR 1684-1699) 


Summary 


The subjects of the Dubrovnik Republic, especially those residing along the state border, 
experienced unbearable moments during the wars waged in their vicinity. Freely and without any 
restraint, bands of hajduks roamed the borderland and the Republic. Some wandered aimlessly, 
but the majority of these armed gangs attacked Ragusan villages, kidnapping people and taking 
everything they could. Such circumstances led to irregular food supply and the disturbance of 
trade relations with neighboring Herzegovina. It was only when the Venetians marched into the 
hinterlend of the Republic that the farmers could make use of the Herzegovinian land, but under 
adverse conditions: cooperation with Venice was not looked upon favourably by the Ragusan 
government, and leaving domestic territory was considered a hazard. Ragusan subjects were forced 
to conspire with hajduk leaders who robbed and killed them and in return were granted newly 
occupied lands by the Venetians. 


The terror and disorder of the Morean war followed shortly after the exhausting Candian war 
(1645-1669) and the great earthquake of 1667. The poverty-stricken frontier of the Dubrovnik 
Republic was suffering from famish and plaque. Although the Republic's government masterly 
struggled for the well-being and interests of its state, the absence of organized armed forces made 
it absolutely helpless and incapable of protecting its subjects. As a result, Ragusan subjects, par- 
ticularly those along the borders, took part in military operations. By forcing various acts the 
authorities tried to keep them from collaborating with hajduks or the likes. The neutrality of the 
Ragusan state was difficult to attain either politically or in practice. The population along the 
border abided by the mob law of Herzegovina: the citizens polarized into hajduks and their vic- 
tims. Deep poverty and growing crime outlawed Ragusans into hajduk gangs and, together with 
Herzegovinians, they attacked their fellow countrymen. The non-hajduk population pursued both 
Ragusan and Herzegovinian hajduks, offering shelter to non-hajduk Vlach deserters and safe- 
keeping their personal property. 

And while the Republic?'s subjects were constantly being victimized by the hajduks, the very 
Ragusans? joining these gangs served as a perfect excuse for Herzegovinian Turks to continue 
with their plunder of Ragusan villages. The anarchy and violence that prevailed in Herzegovina 
spread throughout the borderland of the Republic like a disease. 


